title: ZNKR jōdō Suomessa

text: Asko Pitkänen ei kuitenkaan ollut ensimmäinen suomalainen jōdōka, sillä Jorma Kivinen (judossa 8. dan) oli harjoitellut 1970-luvulla Japanissa jōdōa kuuluisan yhdysvaltalaisen kamppailulajiharrastajan ja kirjailijan Donn F. Draegerin johdolla. Kivinen joutui pitämään taukoa judoharjoittelussaan murrettuaan jalkansa. Kivinen suoritti jōdō-harjoittelujaksonsa päätteeksi 1. danin. Suomeen palattuaan Kivinen veti muutamia jōdō-peruskursseja, lähinnä judokoille. Lajin harjoittelu kuitenkin kuivui kokoon ajan, kiinnostuksen ja resurssien puutteen johdosta. Kivisen ja Pitkäsen lisäksi suomalainen Nina Dodd (o.s. Parikka) (kendo 2.dan, jōdō 2. dan, iaido 1. dan) harjoitteli jōdōa Japanissa vuosina 1987–1988 ja graduoi 2. danin samoissa kokeissa Pitkäsen kanssa.


title: ZNKR jōdō Suomessa

text: Vuonna 2000 ZNKR iaidō otettiin virallisesti Suomen kendoseurojen keskusliiton ohjelmaan, kun José Martinez-Abarca (iaidō 5. dan, jōdō 2. dan) oli muuttanut Suomeen ja alkanut ohjata iaidō-harjoituksia Helsingin kendoseurassa (KKTI). Koska Martinez-Abarca veti Helsingissä iaidōn ohessa ajoittain myös jōdō-harjoituksia, katsoivat Pitkänen ja Martinez-Abarca ajan olevan kypsä ensimmäiselle ZNKR iaidō- ja jōdō-leirille Suomessa. Se pidettiin Turussa 24.–25. marraskuuta 2001.


title: ZNKR jōdō Suomessa

text: Aikaisemmin jōdōta oli toki tehty tunnetuksi suomalaisilla kendoleireillä Ruotsissa asuva Takao Momiyama-sensei Pori Jazz -kendoleirillä 1990-luvun lopulla ja Asko Pitkänen muillakin kotimaisilla leireillä.


title: ZNKR jōdō Suomessa

text: ZNKR jōdō hyväksyttiin Suomen kendoseurojen keskusliiton viralliseksi lajiksi vuonna 2002. Suomen kendoseurojen keskusliiton hallituksessa ovat jōdōvastaavina toimineet Asko Pitkänen 2002-2004, Mikko Lehmusvyöry 2005–2007 sekä 2013–2015, Timo Reenpää 2008–2012 ja Joonas Pihlaja 2016 alkaen.


title: ZNKR jōdō Suomessa

text: Leimallista ZNKR jōdōlle Suomessa on että yli puolella dan-arvoisista jodokoista on dan-arvo myös jossakin toisessa budō-lajissa.


title: ZNKR jōdō Suomessa

text: Koska uuden lajin juurruttaminen Suomeen ei ollut mahdollista pelkällä hyvällä tahdolla, piti suomalaisten jōdōkoiden olla valmiita lähtemään ulkomaisille leireille hakemaan oppia jōdōssa. Ulkomaisia opettajia tarvittiin myös opettamaan seitei jōdōta kotimaisilla leireillä. Aluksi leireillä opettajat ovat opettaneet sekä seitei iaidōta että jōdōta omissa harjoituksissaan leiriläisille. Ensimmäisiin sensei vierailijoihin kuuluivat José Martinez-Abarcan entinen opettaja, englantilainen Peter West -sensei (iaidō 7. dan, jōdō 4. dan, kendo 1. dan) pitäen Suomessa 2003 jopa kaksi jōdō/iaidō leiriä. Hän pitikin ensimmäiset kyū-graduoinnit jōdōssa Suomessa toukokuussa vuonna 2003.


title: ZNKR jōdō Suomessa

text: Eurooppalaisilla jōdō-leireillä ahkerasti vieraileva japanilainen opettaja Shizufumi Ishido -sensei (iaidō 8. dan hanshi, jōdō 8. dan kyōshi, kendō 7. dan) kehotti suomalaisia jōdōkoita kääntymään Ruotsissa asuvan Takao Momiyama-sensein (iaidō 7. dan renshi, jōdō 7. dan renshi, kendo 5. dan) puoleen. Momiyama-sensei ja hänen pitkäaikainen harjoitteluparinsa Rolf Radakovits -sensei (iaidō 6. dan renshi, jōdō 6. dan) ovatkin sittemmin vierailleet säännöllisesti opettamassa jōdō-leireillä Suomessa.


title: ZNKR jōdō Suomessa

text: Vuonna 2007 Porin Kendoseuran järjestämillä kuudensillatoista Pori Jazz-Kendoleirillä vieraili jōdōn ja iaidōn pääopettajana Itō Takayoshi-sensei (kyōshi, 7. dan kendō, iaidō ja jōdō). Leirinäytöksessä (yhdessä Rolf Radakovits-sensein kanssa) hän esitti edistyneempien jōdōkoiden harjoitteluun liitettävien jōdōn liitännäislajien kävelykepin ("Uchida-ryū tanjōjutsu") ja ketjusirpin ("Isshin-ryū kusarigamajutsu") katoja leiriyleisölle. Tiettävästi tämä oli ensimmäinen kerta kun Uchida-ryūn kävelykeppi- ja Isshin-ryūn ketjusirppitaitoja esitettiin julkisesti Suomessa.


title: ZNKR jōdō Suomessa

text: Helsingin kendoseura Ki-Ken-Tai-Icchissä järjestettiin ensimmäiset jōdōn peruskurssit kevättalvella 2005, minkä jälkeen uusia peruskursseja on järjestetty säännöllisesti aina vuodenvaihteen jälkeen ja syksyn alussa. Myös Turun kendoseura Rendainossa on pidetty jōdōn peruskursseja, mutta toiminta ei ole vakiintunutta. KKTI:ssä jōdōn peruskurssitoiminnasta ovat vastanneet Mikko Lehmusvyöry (jōdō 4. dan) ja Timo Reenpää (jōdō 4. dan).


title: ZNKR jōdō Suomessa

text: Asko Pitkäsen (kendō 3. dan, jōdō 4. dan, iaidō 1. dan) johdolla Turun kendoseura Rendainossa aloitettiin jōdō-peruskurssit. Vaikka Rendainossa olikin pitkään pidetty 1990-luvulla hengissä Suomen jōdō-harjoittelua, peruskurssit alkoivat vasta 2000-luvun puolivälissä.


title: ZNKR jōdō Suomessa

text: Porissa jōdōn harjoittelu alkoi jōdō-peruskurssin myötä. Lähtölaukauksena toimivat ”ZNKR jōdō 5 vuotta FKA:ssa” -leiri ja jōdōn ensimmäinen kyū-cup-kilpailu Porissa Porin Kendoseuran dōjōlla Porin Puuvillassa 29.–30. syyskuuta 2007. Porin kendoseura on toinen suomalainen kendoseura, jossa harjoitellaan FKA:n kaikkia kolmea japanilaisen miekkailun lajia (kendo, iaidō ja jōdō).


title: ZNKR jōdō Suomessa

text: Syyskuussa 2008 jōdō harjoittelu alkoi kahdessa uudessa seurassa. Tapanilan Erän kendojaoksessa Helsingissä ja Oulussa (Oulun kendoseura Hokufuussa). Kokkolan Jymyn kendojaos "Shi Dai Shi Gō" aloitti ZNKR jōdōn harjoittelun Kokkolassa 2009 syyskuussa unkarilaisen József Bereczkin ohjauksessa. Syyskuussa 2012 Leppävaaran budoseura aloitti oman jōdōharjoitusvuoron ylläpidon harjoiteltuaan aiemmin jōdōta Helsingin kahden muun jōdō-seuran harjoituksissa. Pääkaupunkiseudun jōdō-seurojen yhteistyö on tiivistä. Myös Jyväskylän Ryūtōkai-seurassa on harjoiteltu ZNKR jōdōa. Vuonna 2017 aktiivista ZNKR jōdōn harjoittelua on Helsingissä, Espoossa, Turussa ja Porissa ja laji on muissa edellä mainituissa seuroissa tauolla tai harjoittelu on lopetettu.


title: ZNKR jōdō Suomessa

text:
Suomen kendoseurojen keskusliitolla (FKA) ei ole vielä mahdollisuuksia järjestää ZNKR jōdō tasokokeita dan-tasolla. Euroopan kendoliiton (EKF) sääntöjen mukaan jo 1. danin kokeen raatiin vaaditaan viisi vähintään 4. danin suorittanutta tasokoetuomaria. ZNKR jōdōn dan-arvot pitää toistaiseksi graduoida ulkomaisilla leireillä tai sitten vuosittain järjestettävissä EM-kisoissa. Näissä tapahtumissa järjestetään EKF:n säännöt ja vaatimukset täyttäviä dan-tasokokeita. Näin suoritetut dan-arvot pätevät IKF:n kriteerien mukaan kansainvälisesti. Kyu-arvoja voidaan suorittaa Suomen kendoseurojen keskusliiton jäsenseuroissa FKA:n tasokokeen suorittamissääntöjen ja käytäntöjen mukaan.
Tietolähde FKA:n tilastot.


title: ZNKR jōdō Suomessa

text: Jōdōssa on järjestetty Euroopan-mestaruuskisoja vuodesta 2002. Kisoissa kilpaillaan sekä joukkuemestaruudesta että yksilömestaruuksista tasoilla mudan (kyū-arvo, ei dan-arvoa), shodan, nidan, sandan, yondan ja godan (1.–5. dan). Joukkueessa on kolme jäsentä, aloittaja ("sempō"), varakapteeni ("fukushō") ja joukkueen kapteeni ("taishō"). Joukkue muodostetaan pääsääntöisesti niin, että kapteeni on kokenein ja aloittaja kokemattomin jōdōka. Joukkueen jäsenten yhteen laskettujen dan-arvojen summa ei saa ylittää kymmentä ja korkein saa olla enintään 5. dan. Tämä sääntö tasoittaa joukkueiden otteluita merkittävästi. Ottelussa kukin jäsen tekee vuorollaan kolme kataa jō-sauvalla, kilpailevan joukkueen jäsentä vastaan siten että oman joukkueen jäsen on hänen miekkaparinaan. Kapteeni toimii ensin miekkapuolena eli uchidachina aloittajalle ja varakapteenille, sitten varakapteeni toimii miekkapuolena kapteenin suorituksessa. Jokainen kilpailija suorittaa eri katat jōdōn 12 katan sarjasta.


title: ZNKR jōdō Suomessa

text: Suomalaiset aloittelevat jōdōkat innostuivat kuullessaan, että jōdōn kolmannet Euroopan-mestaruuskilpailut pidettäisiin Tukholmassa vuonna 2004. Leireillä opettaneet senseit kannustivat heitä osallistumaan kisoihin.


title: ZNKR jōdō Suomessa

text: Tukholma 2004 oli Suomen jōdō-maajoukkueen debyytti. Kyseessä oli myös suomalaisten jōdōkoiden ensimmäinen kilpailu kautta aikain, sillä tätä ennen ei kotimaassakaan oltu kilpailtu. Suomi osallistui yksilökisoissa shodan-luokkaan ja joukkuekilpailuun. Huolimatta kokemattomuudestaan suomalaiset saivat tuomaripisteitä, vaikka varsinaista menestystä ei vielä tullutkaan.


title: ZNKR jōdō Suomessa

text: Bolognan kisoihin mennessä lajin suomalaisten harrastajien määrä oli jo kasvanut ja joukkueessa oli kuusi jäsentä. Suomi osallistui yksilökisoissa mudan-, shodan- ja nidan-luokkiin sekä joukkuekilpailuun. Mudan-luokkaan osallistuivat Jarkko Lakkisto ja Mikko Loponen, joukkueessa varamiehenä oli Niilo Kiesiläinen. Myös Asko Pitkänen saatiin mukaan joukkueen kapteeniksi ja nidan-luokkaan. Shodan-luokassa ja joukkuekisassa edustivat jo Tukholman kisoissa mukana olleet Timo Reenpää ja Mikko Lehmusvyöry.


title: ZNKR jōdō Suomessa

text: Brightonin kisoja oli aikaistettu normaalista syystalvesta syyskesään Taiwanissa 6.–11. joulukuuta 2006 järjestettävien kendon kolmansientoista maailmanmestaruuskisojen järjestelyjen takia. Jōdō-maajoukkueen kokoaminen oli tavallista hankalampaa, koska maajoukkueen kapteeni Asko Pitkänen ei voinut osallistua aikaistettuihin kisoihin ja hänen korvaamisensa vaati uudelleenjärjestelyjä joukkueessa. Suomi osallistui yksilökisoissa mudan-, shodan- ja nidan-luokkiin sekä joukkuekilpailuun. Menestystä tuli Mikko Lehmusvyöryn "Fighting Spirit"-palkinnon myötä, mutta myös muut maajoukkueen ottelijat kilpailivat hyvin ja etenivät pooleistaan pudotuspeleihin voittaen etukäteen vahvemmiksi arvioituja vastustajia ja riistäen pisteitä taitavimpien joukosta omissa sarjoissaan. Kolmansissa jōdōn EM-kisoissaan Suomen maajoukkue oli kasvanut tulokkaasta jo varteenotettavaksi vastustajaksi, jota ei kannattanut aliarvioida.


title: ZNKR jōdō Suomessa

text: Pariisissa Suomen 2007 jōdōmaajoukkue jatkoi edellisvuoden hengessä, parastaan tehden. Enää eivät vain muut kisajoukkueet olleet helposti yllätettävissä. Suomi jo tunnettiin ja joukkueen taidot ja henki muistettiin, varteenotettavana kisakumppanina. Suomea edustamassa oli myös uusia kasvoja, Suomen-mestaruuskilpailuissa menestyneiden Kari Wilskan ja Niko Hutrin osallistuessa kilpailuun mudan-luokassa. Kisan jälkeisessä tasokoetilaisuudessa suomalaiset kunnostautuivat suorittamalla menestyksekkäästi tasokokeensa korkea-arvoiselle raadille kaikkien kokelaiden läpäistessä oman tasonsa tasokokeen. Suomeen saatiin uusia dan-arvoja kaikkiaan kolme 1. danin ja yhden 3. danin verran. Suomalaisten dan-jōdōkoiden määrä kasvoi kerralla yli 20 prosenttia.


title: ZNKR jōdō Suomessa

text: Sveitsin Magglingenissa 2.–6.11.2008 pidetyissä kilpailuissa Suomen Eija Snickeri voitti Fighting Spirit-palkinnon shōdan-sarjassa.


title: ZNKR jōdō Suomessa

text: Kahdeksannet ZNKR jōdōn euroopanmestaruuskisat pidettiin Alankomaiden Mierlossa 16.–18.11.2009. Suomen jōdōmaajoukkue osallistui kisoihin kuuden henkilön vahvuisena, Asko Pitkäsen jäätyä sairauden vuoksi pois.


title: ZNKR jōdō Suomessa

text: Yhdeksännet ZNKR jōdōn euroopanmestaruuskisat pidettiin Belgian Brysselissä 3.-5.9.2010. Eija Snickeri voitti Fighting Spirit -palkinnon Nidan-luokassa.


title: ZNKR jōdō Suomessa

text: ZNKR:n delegaatio kisoissa: Namitome-sensei, Shiia-sensei ja Ishido-sensei. Paulus Artimo voitti hopeaa mudan-luokassa.


title: ZNKR jōdō Suomessa

text: ZNKR jōdōn yhdennettoista euroopanmestaruuskisat pidetään Belgian Brysselissä 31. elokuuta – 2. syyskuuta 2012.


title: ZNKR jōdō Suomessa

text: Suomen kendoseurojen keskusliitto järjesti ensimmäiset jōdōn Suomen-mestaruuskilpailut vuonna 2007. Jōdōssa otellaan Suomen-mestaruuksista kahdessa luokassa: Suomen-mestaruus yksilöt – mudan (jōdōn tasokokeessa hyväksytysti suoritettu Suomen kendoseurojen keskusliiton hyväksymä kyū-arvo, mutta ei dan-arvoa) ja Suomen-mestaruus yksilöt – yudansha (jōdōn tasokokeessa hyväksytysti suoritettu Euroopan kendoliiton hyväksymä dan-arvo). Lisäksi ottelijoiden tulee olla kendoseurojen keskusliiton vakuutettuja jäseniä.


title: ZNKR jōdō Suomessa

text: Porin Kendoseuran Ulvilassa 15. maaliskuuta 2007 isännöimissä Suomen ensimmäisissä jōdōn Suomen-mestaruuskilpailuissa päätuomareina toimivat:


title: ZNKR jōdō Suomessa

text: Porin Kendoseuran Porissa 20. huhtikuuta 2008 isännöimissä jōdōn Suomen-mestaruuskilpailuissa päätuomareina toimivat: Tapanilan Erän kendojaoston Helsingissä 26. huhtikuuta 2009 isännöimissä jōdōn Suomen-mestaruuskilpailuissa päätuomareina toimivat: Leppävaaran budoseura ry:n Hyvinkäällä 25. huhtikuuta 2010 isännöimissä jōdōn Suomen-mestaruuskilpailuissa päätuomareina toimivat:Turun kendoseura Rendaino ry:n Turun Caribia areenalla 3. huhtikuuta 2011 isännöimissä jōdōn Suomen-mestaruuskilpailuissa tuomareina toimivat:Porin kendoseuran 1. huhtikuuta 2012 isännöimissä jōdōn Suomen-mestaruuskilpailuissa tuomareina toimivat:Helsingin kendoseuran KKTI:n 7. huhtikuuta 2013 isännöimissä jōdōn Suomen-mestaruuskilpailuissa tuomareina toimivat:Helsingin Tapanilan Erän 6. huhtikuuta 2014 isännöimissä jōdōn Suomen-mestaruuskisoissa päätuomareina toimivat:Turun kendoseura Rendaino ry:n 12. huhtikuuta 2015 järjestämissä jōdōn SM-kilpailuissa päätuomareina toimivat:Helsingin kendoseura Ki-Ken-Tai-Icchi ry:n 15. toukokuuta 2016 järjestämissä jōdōn SM-kilpailuissa päätuomarina toimi:Vuonna 2016 jōdōn SM-kilpailut järjestettiin ensimmäistä kertaa erillään iaidōn SM-kilpailuista. Tällöin myös kilpailusarjoihin tehtiin muutoksia. Yksilökilpailut oteltiin kolmessa sarjassa: mudan, shodan-nidan ja sandan-yondan.


title: ZNKR jōdō Suomessa

text:
ZNKR jōdōn Suomenmestaruus yksilöt – yudansha
ZNKR jōdōn Suomenmestaruus yksilöt – mudan


title: Johnny Otis

text: John Alexander Veliotes eli Johnny Otis (28. joulukuuta 1921 Vallejo, Kalifornia – 17. tammikuuta 2012) oli yhdysvaltalainen blues- ja R&B-muusikko. Hänet valittiin Rock and Roll Hall of Fameen 1994.


title: Johnny Otis

text: Otisilla on kreikkalaisia sukujuuria, ja hän tuli tunnetuksi mm. "Willie and the Hand Jive" -standardillaan huhtikuussa 1957. Hän pääsi Blues Hall of Fameen vuonna 2000. Otis kuoli tammikuussa 2012.


title: Johnny Otis

text: Shuggie Otis on Johnny Otisin poika.


title: Kaustari

text: Kaustari () on Kokkolan kaupunginosa. Kaustarissa on myös Kaustarin koulu, jossa on luokat 1.-2. ja esikoulu.


title: Bobby Bland

text: Bobby ”Blue” Bland eli Robert Calvin Bland (27. tammikuuta 1930 – 23. kesäkuuta 2013) oli afroamerikkalainen laulaja.


title: Bobby Bland

text: Bland syntyi Rosemarkissa Tennesseessä, josta hän muutti vuonna 1947 Memphisiin. Hän lauloi nuoruudessaan gospelia, mutta siirtyi 40-luvun lopulla maallisen musiikin puolelle ja esiintyi yhdessä mm. Johnny Acen, B.B. Kingin, Rosco Gordonin ja Junior Parkerin kanssa löyhässä Beale Streeters -nimellä tunnetussa kokoonpanossa.


title: Bobby Bland

text: Blandin varhaisimmat Sam Phillipsin Sun-studiolla äänitetyt levyt ilmestyivät vuosina 1951–52 Chess- ja Modern-levymerkeillä. Vuonna 1952 hänet kiinnitettiin Duke Recordsille, joka julkaisi hänen levytyksensä seuraavien 20 vuoden ajan. Blandin oma tyyli muotoutui vähitellen 50-luvun kuluessa, hänen laulutyylinsä muuttui selkeämmin gospel-vaikutteiseksi, ja myös hänen levyjensä taustat kehittyivät 1950-luvun loppua kohden yhä sofistikoituneemmiksi. Torvisovitusten merkitys korostui, ja välillä levyillä kuultiin myös tyttökuoroja ja viuluja. Orkesterinjohtaja Joe Scottilla oli Blandin soundin kehittämisessä suuri rooli, ja etenkin varhaisvuosina hänen säestäjinään kuultiin myös useita maineikkaita kitaristeja. Pat Hare esiintyi hänen läpimurtohitillään ”Farther Up The Road” vuonna 1957. Clarence Holliman oli kitaristina useilla hänen 1950-luvun kappaleillaan, joita olivat muun muassa ”Loan A Helping Hand”, ”I Smell Trouble”, ”Don’t Want No Woman” ja ”Teach Me (How To Love You)”. 1960-luvulla Wayne Bennett säesti Blandia muun muassa hittilevyillä ”Turn On Your Love Light” (1961), "Stormy Monday Blues" (1962) ja ”Yield Not To Temptation” (1962).


title: Bobby Bland

text: Blandin suosion huippukausi ajoittui vuosiin 1957–1966, jolloin hän oli yksi suosituimmista rhythm & blues -artisteista USA:n mustan väestön keskuudessa, ja hänellä oli myös runsaasti jäljittelijöitä. Hänen suosituimpia kappaleitaan olivat edellä mainittujen lisäksi mm. "I'll Take Care of You" (1959), "Cry Cry Cry" (1960), "I Pity the Fool" (1961)", "Don't Cry No More" (1961), "That's the Way Love Is" (1963), "Call On Me" (1963), "Share Your Love With Me" (1964), "Ain't Nothing You Can Do" (1964), "Ain't Doin' Too Bad" (1964) ja "These Hands (Small But Mighty)" (1965). Kaikkiaan hänellä oli urallaan 37 Billboardin pop-singlelistalla sadan suosituimman joukkoon yltänyttä kappaletta ja 63 listanoteerausta vastaavalla r&b-listalla. Monilla hänen menestyslevyillään oli merkitty tekijäksi Deadric Malone, joka oli Duke-levy-yhtiön omistajan Don Robeyn käyttämä salanimi: todellisuudessa kappaleet oli ostettu kertakorvausta vastaan useilta eri säveltäjiltä.


title: Bobby Bland

text: Bland julkaisi huippuvuosinaan myös useita LP-levyjä, jotka kuitenkin sisälsivät pääasiassa singleillä julkaistua materiaalia. Jälkivaikutukseltaan merkittävin oli vuonna 1961 julkaistu "Two Steps From the Blues", joka oli tärkeä esikuva mm. Stax-levy-yhtiön muusikoille. Kaupallisesti parhaiten menestyi "Call On Me", joka ylsi Billboardin pop-LP-listan sijalle 11 elokuussa 1963.


title: Bobby Bland

text: Blandin suosio kääntyi laskuun 1960-luvun lopulla, vaikka monet hänen levynsä ylsivät yhä listoille. Hänellä oli tähän aikaan ongelmia alkoholin kanssa, ja Joe Scottin poistuminen taustajoukoista vaikutti myös levytysten laatuun. Duken tultua myydyksi ABC Recordsille vuonna 1973 Bland teki kuitenkin comebackin Los Angelesissa äänitetyillä albumeilla "His California Album" (1973) ja "Dreamer" (1974), joilta irrotettuihin singlehitteihin kuuluivat mm. "This Time I'm Gone For Good" ja "Ain't No Love In the Heart of the City". Myös yhdessä B. B. Kingin kanssa levytetyt livealbumit menestyivät hyvin.


title: Bobby Bland

text: Bland jatkoi levytysuraansa 1980- ja 1990-luvuilla, mutta Malaco-levy-yhtiön julkaisemien albumien suosio rajoittui lähinnä ikääntyvän mustan yleisön keskuuteen. Hän oli edelleen suosittu live-esiintyjä, ja vieraili myös Suomessa vuonna 1994, jolloin hän esiintyi Pori Jazzissa.


title: Bobby Bland

text: Bland valittiin vuonna 1992 Rock and Roll Hall of Fameen, ja vuonna 1997 hän sai Grammyn elinikäisistä saavutuksistaan musiikin alalla.


title: Asennus

text: Asennus voi viitata seuraaviin:


title: Pistolapio

text:
Pistolapio on joko teräsputki- tai puuvartinen maankaivuun tarkoitettu käsityökalu. Pistolapion terä on tehty jousiteräksestä loivasti kourumaiseksi ja myös loivasti teräväkärkiseksi. Kärkimäisen muotonsa vuoksi terä uppoaa helpommin kovempaankin maahan.
Terän uppoamista auttaa lisäksi jalalla polkaisu, jota varten terän yläreuna on taivutettu laipalle polkaisua varten. Varren yläpää on varustettu käsikahvalla. Joskus, harvemmin, varren alapäähänkin laitetaan toinen kahva toiselle kädelle, mutta se puuttuu perusversiosta. Pistolapion terän kiinnitys varteen tehdään yleensä niittaamalla.
Terän kiilamainen teroitettu kärki katkoo hyvin pienempiä juuria ja paloittelee ruohotuppaita.
Terän raaka-aine ja kourumainen muoto sallii kaivannassa melkoisia taivutuksia.


title: Pistolapio

text: Terän suunnan poikkeama varren suunnasta (10–20 astetta) antaa lapiolle luontevamman kaivamis- ja lapioimisasennon. Pistolapio on esimerkiksi rakennustyömailla yleisesti käytetty malli, samoin kuopan- ja ojankaivussa.


title: Lloyd Price

text: Lloyd Price (s. 9. maaliskuuta 1933 Kenner, Louisiana) on yhdysvaltalainen R&B -muusikko. Hänen ensimmäinen levytyksensä "Lawdy Miss Clawdy" nousi hitiksi Specialty Records -levy-yhtiöllä vuonna 1952. Laulaja valittiin Rock and Roll Hall of Fameen 1998.


title: Lloyd Price

text: Pricen musiikillinen yhteistyökumppani Harold Logan kuoli henkirikoksen uhrina vuonna 1969. Price muutti ulkomaille ja palasi Yhdysvaltoihin vasta 1980-luvun alussa. Tämän jälkeen hän ei juuri esiintynyt ennen vuoden 1993 kiertuetta Euroopassa.


title: Vanhauusi synagoga

text: Vanhauusi synagoga () on synagoga Josefovin juutalaiskorttelissa Prahassa, Tšekin tasavallan pääkaupungissa. Se on Euroopan vanhin käytössä oleva synagoga. Synagoga rakennettiin varhaisgoottilaiseen tyyliin myöhäisellä 1200-luvulla.


title: Vanhauusi synagoga

text: Kun Hitler antoi miehittää Tšekkoslovakian, tämä synagoga sai jostain syystä jäädä rauhaan. Juutalainen esineistö ehdittiin kätkeä ennen saksalaisten tuloa, ja miehittäjät pitivät rakennusta sen goottilaisen ulkoasun vuoksi käytöstä poistettuna kristittynä kirkkona - siis ehkä jossain vaiheessa museoinnin arvoisena.


title: Vanhauusi synagoga

text: Vaikka tšekkien joukossa olikin paljon yhteistoimintamiehiä, kukaan ei jostain syystä - ehkä kansallisylpeyden rippeiden johdosta - kertonut asian todellista laitaa miehittäjille.


title: Latviankielinen Wikipedia

text: Latviankielinen Wikipedia (latviaksi "Vikipēdija, Brīvā enciklopēdija") on latviankielinen Wikipedian versio. Nykyään artikkeleita on yli . Se on artikkelimäärältään 66. suurin Wikipedia. Se perustettiin vuonna 2003.


title: Arthur Leonard Schawlow

text: Arthur Leonard Schawlow (5. toukokuuta 1921 – 28. huhtikuuta 1999) oli yhdysvaltalainen fyysikko. Hänet muistetaan erityisesti laserin kehittäjänä. Schawlow'lle ja Charles Townesille myönnettiin Nobelin fysiikanpalkinto vuonna 1981 lasertutkimuksistaan.


title: Arthur Leonard Schawlow

text: Schawlow'n äiti oli kotoisin Kanadasta, ja isä oli maahanmuuttaja Latviasta. Perhe muutti Torontoon Schawlow'n ollessa kolmivuotias. High Schoolin jälkeen hän pääsi Toronton yliopistoon opiskelemaan. Opiskelua vaikeutti käynnissä oleva toinen maailmansota. Toronton yliopiston jälkeen hän sai paikan Columbian yliopistosta vuonna 1949.


title: Arthur Leonard Schawlow

text: Schawlow meni naimisiin Charles Townesin siskon Aurelia Townesin kanssa vuonna 1951, ja heille syntyi kolme lasta: Arthur Jr., Helen ja Edith. Arthur Jr. sairasti autismia ja oli todella hiljainen. Schawlow sai työpaikan Bell Labsista ja pääsi myös professoriksi Stanfordin yliopistoon. Standfordissa hän tapasi professori Robert Hofstadterin, jolla oli myös autistinen lapsi. Schawlow ja Hofstadter ryhtyivät tekemään työtä autististen lasten hyväksi. Schawlow toimi tuetun kommunikaation puolestapuhujana ja edisti tämän kiistanalaisen tekniikan yleistymistä Yhdysvalloissa.


title: Arthur Leonard Schawlow

text: Arthur Schawlow kuoli leukemiaan Palo Altonissa vuonna 1999, pian "Arthur Schawlow Center" -järjestön perustamisen jälkeen.


title: Earl Scruggs

text: Earl Eugene Scruggs (6. tammikuuta 1924 Flint Hill, Pohjois-Carolina – 28. maaliskuuta 2012 Nashville, Tennessee) oli yhdysvaltalainen bluegrass-muusikko ja banjonsoittaja. Hänet tunnetaan banjonsoittoperinteen elvyttäjänä Yhdysvalloissa.


title: Earl Scruggs

text: Scruggs sai Grammy-palkinnon vuosina 1969 2002. Ensimmäinen tuli hänelle ja kitaristi Lester Flattille Scruggsin tunnetuimmasta kappaleesta ”Foggy Mountain Breakdown”, jota käytettiin vuoden 1967 elokuvassa "Bonnie ja Clyde". Sävelmää käytettiin myös Vesa-Matti Loirin huumorikappaleella ”Saiskos pluvan” (1968).


title: Earl Scruggs

text: Scruggs sai vuonna 1992 National Medal of Artsin. Hän pääsi 13. helmikuuta 2003 Hollywood Walk of Fameen ja vuonna 1991 International Bluegrass Music Hall of Honoriin.


title: Earl Scruggs

text: Scruggs kuoli vuonna 2012 pitkään sairastettuaan.


title: Neu–Laxovan oireyhtymä

text: Neu–Laxovan oireyhtymä on harvinainen, ilmeisesti autosomin kautta peittyvästi periytyvä sairaus. Siihen kuuluu sikiöaikaista kasvuviivettä, epämuodostumia ja poikkeavuuksia aivoissa, munuaisissa, iholla ja sydämessä. Iktyoosi on tyypillistä.


title: Neu–Laxovan oireyhtymä

text: Neu–Laxovan oireyhtymä kuvattiin ensimmäistä kertaa vuonna 1971, jolloin sairaus todettiin kolmella saman suvun lapsella. Huomattavaa näissä lapsissa oli erittäin pienikokoinen pää.


title: Neu–Laxovan oireyhtymä

text: On yleistä, että Neu–Laxovan oireyhtymä johtaa kuolleena syntymiseen tai ennenaikaiseen kuolemaan jo pian syntymän jälkeen.


title: Baklava

text:
Baklava (turk., ) on filo-taikinasta valmistettu makea leivonnainen, jota syödään erityisesti Turkissa, Kreikassa, muualla Balkanilla, Lähi-idässä sekä muilla entisillä Osmanien valtakunnan alueilla ja myös Etelä-Aasiassa.
Baklavan pääraaka-aineet ovat filo-taikinan lisäksi pähkinät ja siirappi. Pähkinät voivat olla esimerkiksi jalopähkinöitä, pistaasipähkinöitä tai pinjansiemeniä. Siirappina käytetään sokerisiirappia, hunajaa tai taatelisiirappia. Siirappi voidaan maustaa esimerkiksi sitruunalla, vaniljalla tai ruusuvedellä.


title: Baklava

text: Baklava-leivos on usein vinoneliön tai suorakaiteen muotoinen, ja sen ohuiden taikinakerrosten väleissä on hienona murskeena pähkinää. Jotkin baklavat ovat pieniä vihreitä rullia. Niiden väri johtuu pistaasipähkinästä, jota arvokkaimmissa baklavissa on runsaasti. Joskus taikinakerrosten väliin ja päälle ripotellaan kaakaota. Baklava on kosteaa, rapeaa ja hyvin makeaa.


title: Baklava

text: Baklavan alkuperän on esitettu olevan muinaisessa Assyriassa, jossa vastaavanlaisia leivonnaisia on valmistettu viimeistään 700-luvulla eaa.


title: Tammelan kirkko

text: Tammelan kirkko on Tammelan kunnan keskustassa sijaitseva kivikirkko, joka on todennäköisesti muurattu 1530-luvun jälkipuoliskolla tai 1540-luvulla.


title: Tammelan kirkko

text: Harmaakivikirkko on ulkoisesti hyvin säilynyt ja historiallisesti arvokas. Kirkolla on pituutta 54 metriä, ja kirkkokäytävä on Suomen toiseksi pisin (pisin on Turun tuomiokirkossa). Kirkko on saanut nykyisen muotonsa pääosin kahden rakennusvaiheen tuloksena.


title: Tammelan kirkko

text: Museoviraston vuonna 2009 julkistamassa inventoinnissa kirkko on määritelty yhdeksi valtakunnallisesti merkittävistä rakennetuista kulttuuriympäristöistä Suomessa.


title: Tammelan kirkko

text: Vanhan tarinan mukaan kirkon rakennuspaikka valittiin laittamalla härkäpari vetämään kivikuormaa, ja paikkaan jonne härät pysähtyivät, rakennettiin kirkko.


title: Tammelan kirkko

text: Kirkon rakennustyöt aloitettiin 1500-luvun alkupuolella Kaukjärven ja Pyhäjärven väliselle kannakselle. Kirkon kapea itäosa, jossa myös alttari sijaitsee, on peräisin myöhäiskeskiajalta, jolloin kirkko oli korkea mutta lyhyt. Kirkon vanha osa on ulottunut saarnatuoliin asti. Kirkon laajennusosa on valmistunut vuonna 1785, minkä jäljiltä kirkon keskiaikainen ilme on vaikeasti havaittavissa, ainoastaan keskiaikainen esineistö antaa viitteitä siitä. Viimeisimmän laajennuksen myötä kirkon istumapaikkojen määrä nousi yli tuhanteen ja kirkko sai nykyisen muotonsa.


title: Brendon Baerg

text: Brendon Baerg (s. 25. helmikuuta 1998 Whittier, Kalifornia) on yhdysvaltalainen lapsinäyttelijä ja ääninäyttelijä. Hän esiintyi Logan Hughesina yhdysvaltalaisessa tilannekomediasarjassa "Saman katon alla".


title: Brendon Baerg

text: Baerg toimi ääninäyttelijänä alkuvuodesta 2006 julkaistussa "Bambi II" -elokuvassa.


title: Ehren McGhehey

text: Ehren McGhehey (s. 29. marraskuuta, 1976 McMinnville, Oregon, Yhdysvallat) on yksi sarjan ja elokuvien "Jackass" henkilöistä. Joskus hänen hahmonsa nimi on myös "Danger Ehren", joka pukeutuu kypärään, hanskoihin, suojiin ja suojalaseihin, tekee stuntteja, jotka "uhmaavat kuolemaa". Koska Ehrenin hahmon "Danger Ehrenin" temput eivät ole aina vaarallisia, muut Jackassin hahmot kutsuvat häntä "Cautiously Danger Ehreniksi" tai "Sometimes Danger Ehreniksi". Danger Ehrenin motto on "safety first", (suom. "turvallisuus ensin"). Usein hän esiintyy sarjassa Dave Englandin kanssa.


title: Ehren McGhehey

text: Hänen ylemmän hammasrivistön oikeanpuoleinen etuhampaansa on irronnut kahdesti. Toinen irtoaminen näkyy Jackass Number Two:n lopussa. "MTV Canadan" haastattelussa hän kertoi, että hammaslääkäri oli laitattanut hänelle uuden hampaan.


title: Tortelliini

text: Tortelliinit (, monikollinen) on eräs pastalaji, jotka ovat renkaan muotoisia (joskus kuvailtu myös "navan muotoisiksi") ja jotka ovat yleensä liha- tai juustomassalla täytettyjä. Se on tyypillinen bolognalainen pastalajike, joka tarjoillaan yleensä "in brodo" eli lihaliemellä.


title: Tortelliini

text: Myytti kertoo, miten tortellinit saivat alkunsa Castelfranco Emiliassa, pienessä kylässä Modenan maakunnassa. Erään matkansa aikana Lucrezia Borgia yöpyi pienessä paikallisessa majatalossa. Naisen kauneuden takia talon isäntä ei voinut vastustaa kiusausta katsella tätä huoneessaan avaimenreiän läpi. Valaistus huoneessa oli heikko, joten isäntä kykeni näkemään vain Lucrezian navan. Sen puhdas kauneus lumosi isännän ja sai hänet luomaan tortelliinit sinä yönä. Toisen legendan mukaan tapahtumat menivät samoin, paitsi että kyse oli Venuksesta ja hänen navastaan.


title: Ai ai ai kun nuori ois

text: Ai ai ai kun nuori ois on Irwin Goodmanin viimeinen studioalbumi. Se on julkaistu vuonna 1990. ”Riemu ja ratto” jäi hänen viimeiseksi singlekseen. Albert Järvinen soittaa levyn viimeisessä kappaleessa ”Piip piip” soolon. Studiokeikka oli myös Järvisen viimeinen. Hän kuoli kaksi kuukautta Irwinin jälkeen. Levystä ei tullut koskaan suurta hittiä, sillä radiot pitivät sitä liian riehakkaana Irwinin kuoleman sattuessa lähelle levyn julkaisua. Irwin osallistui kappaleella ”Ai ai ai kun nuori ois” vuoden 1990 Syksyn säveleen ja sijoittui lopulta toiseksi. Irwin johti kilpailua puhelinäänestyksellä toiseksi viimeiselle sekunnille, kunnes Rainer Friman kiri voittoon.


title: Generali Arena

text: Generali Arena on jalkapallostadion Prahassa.


title: Generali Arena

text: Kyseessä on AC Sparta Prahan kotistadion ja sinne mahtuu noin 20 000 katsojaa. Stadionia käytetään myös muuhun kuin jalkapalloon.


title: Generali Arena

text: Ennen nykyistä sponsorinimeä stadion on tunnettu nimillä Letná Stadium, Toyota Arena sekä AXA Arena.


title: Dorothy Janis

text: Dorothy Janis eli Dorothy Penelope Jones (19. helmikuuta 1910 Dallas, Teksas, Yhdysvallat – 10. maaliskuuta 2010) oli yhdysvaltalainen näyttelijä.


title: Dorothy Janis

text: Janis tunnetaan lähinnä hänen muutamista rooleistaan mykkäelokuvissa. Hänen uransa näyttelijänä jäi varsin lyhyeksi, eikä hän ennättänyt esiintyä sen aikana kuin viidessä elokuvassa. Vetäydyttyään hän meni vuonna 1932 naimisiin muusikko Wayne Kingin kanssa. Avioliitto päättyi miehen kuolemaan 16. heinäkuuta 1985. Pari sai kaksi lasta.


title: Dorothy Janis

text: Janis asui Arizonassa.


title: Nuorisotalo

text: Nuorisotalo, nuorisotila(t) tai nuorisokahvila on yleensä kunnan tai yhdistyksen ylläpitämä sisätila, jossa nuoret voivat viettää vapaa-aikaansa yhdessä. Nuoret voivat siellä tavata ystäviään, pelata keskenään muun muassa biljardia ja videopelejä tai harrastaa muun muassa puutöitä tai kokkausta. Nuorisotalot myös järjestävät erilaisia kerhoja, leirejä ja retkiä. Jotkut nuorisotalot voivat olla keskittyneitä eri teemoihin, kuten musiikkiin tai kuvataiteisiin, tai eri nuorisoryhmiin kuten Tyttöjen Talo.


title: Nuorisotalo

text: Nuorisotalot ovat yleensä kaupunkien tai yhdistysten ylläpitämiä. Nuorisotalojen aukioloaikoina paikalla on aina nuoriso-ohjaajia tai muita ammattihenkilöitä.


title: Nuorisotalo

text: Nuorisotalotoimintaa on myös viety verkkoon. Vuodesta 2004 toiminut verkkonuorisotalo Netari toimii Habbossa, Demi.fi:ssä ja IRC-Galleriassa. Verkkonuorisotalossa toimii nuoriso-ohjaajia seitsemästä kunnasta (2014). Verkkonuorisotalotoimintaa koordinoi Pelastakaa Lapset ry.


title: Nuorisotalo

text: Suomen tiettävästi ensimmäinen kunnallinen nuorisotila oli Helsingin Hakaniemessä vuosina 1957–1969 toiminut Haka-kerho.


title: Kenneth Geddes Wilson

text: Kenneth Geddes Wilson (8. kesäkuuta 1936 – 15. kesäkuuta 2013) oli yhdysvaltalainen fyysikko. Wilsonille myönnettiin Nobelin fysiikanpalkinto vuonna 1982 hänen aineiden olomuodonmuutoksiin liittyvien kriittisten ilmiöiden tutkimuksesta.


title: Kenneth Geddes Wilson

text:
Wilson suoritti perustutkintonsa Harvardissa ja väitteli California Institute of Technologyssä eli Caltechissa vuonna 1961.
Väiteltyään Wilson vietti vuoden Euroopassa CERNissä. Vuonna 1963 hän asettui Cornellin yliopistoon, missä hän työskenteli eri viroissa yli 20 vuoden ajan ennen kuin hän siirtyi Ohion yliopistoon vuonna 1988.


title: Kenneth Geddes Wilson

text: Wilson kuoli kesäkuussa 2013 sairaskodissa Mainen Sacossa. Cornellin yliopiston julkaiseman tiedotteen mukaan Wilson kuoli lymfooman komplikaatioihin.


title: Rita Varonen

text: Rita Varonen on unkarilaissyntyinen kuoronjohtaja. Hän toimii nykyään kuoronjohtajana Jyväskylässä. Hän on valmistunut diplomikuoronjohtajaksi Budapestin Liszt-Akatemiasta vuonna 1987, ja nykyisin toimii Jyväskylän Ammattikorkeakoulussa (JAMK) kuoronjohdon lehtorina ja opettaa myös orkesterinjohtoa sekä säveltapailua. Hänen johtamiaan kuoroja ovat Kamarikuoro Cantinovum, Jyväskylän Naislaulajat, Harjun Laulu ja Suomen Ortodoksinen Kanttorikuoro. Varonen on johtanut Jyväskylän Puhallinorkesteria vuosina 2012-2016.


title: Rita Varonen

text: Varoselle on myönnetty Suomen Kulttuurirahaston Harald Andersén -palkinto suomalaisen kuorokulttuurin ansiokkaasta kehittämisestä vuonna 1996. Hän on saavuttanut toisen palkinnon kansainvälisessä Mariele Ventre -kuoronjohtajakilpailussa Italiassav. 2001. Suomen Kuoronjohtajayhdistys ry. on valinnut hänet Vuoden kuoronjohtajaksi 2004. Keväällä 2009 Varonen sai parhaan kuoronjohtajan palkinnon sekä Slovakia Cantat -festivaaleilla että akateemisten kuorojen festivaaleilla Banská Bystricassa Slovakiassa. Vuonna 2012 Sulasol myönsi Varoselle Klemetti-palkinnon hänen kuorojen ja kuorolaulun parissa tekemänsä tuloksekkaan työn johdosta.


title: Rita Varonen

text: Hän toimi Suomen Naiskuoroliiton taiteellisena johtajana v. 2007-2015. Hän johti silloin Naiskuoro Louhea.


title: Mortyfear

text:
Mortyfear on suomalainen death metal -yhtye, joka on perustettu Seinäjoella vuonna 1999.
Yhtyeen nimi oli alun perin Mortifier, mutta se vaihdettiin, koska nimi oli jo käytössä.


title: Veli Granö

text: Veli Matti Juhani Granö (s. 1960 Kajaani) on suomalainen valokuvaaja, elokuvaaja ja kuvataiteilija. Hän on ollut elokuusta 2014 valokuvauksen- ja nykytaiteen professori (osin osa-aikaisena) Kuvataideakatemiassa.


title: Veli Granö

text: Granö vietti lapsuutensa Ahlaisissa ja Porissa. Hän opiskeli Porin taidekoulussa vuosina 1976–1978 sekä Lahden muotoiluinstituutissa vuosina 1983–1986, jossa hän on toiminut myös visuaalisen suunnittelun, kokeellisen elokuvan ja valokuvauksen opettajana.


title: Veli Granö

text: Granö tunnetaan yhtenä kansantaiteen eli niin sanotun ITE-taiteen esiintuojista. Ilmiö tuli ensimmäisen kerran laajempaan tietoisuuteen hänen valokuvanäyttelystään (1986) ja kirjastaan "Onnela" (1989). Granö toimii edelleen omaehtoisen taiteen tekijöiden parissa ja hän on ollut järjestämässä monia Ite-aiheisia näyttelyitä. Venetsian biennalessa 2001 hän esitti muun muassa suomalaisia ITE-taiteilijoita esitteleviä valokuviaan. Hänen teoksiaan on esitetty monissa merkittävissä näyttelyissä, kuten New Yorkin MOMA:ssa ja Whitney Museum of American artissa sekä Manifesta- ja Sydney-biennaleissa. Granön käyttää taiteellisessa tuotannossaan usein lähtökohtana dokumentaarisuutta, joka päätyy monesti taiteellisesti vapaampiin muotoihin, kuten installaatioon tai veistoksellisiin kappaleisiin.


title: Veli Granö

text: Hän on koonnut myös suomalaisia keräilijöitä esittelevän näyttelyn ja kirjan "Esineiden valtakunta" (1997). Näyttely oli esillä Ateneum-rakennuksen Nykytaiteen museon tiloissa 1997. Vuonna 2008 Granö toimi Mäntän kuvataideviikkojen ”Ihmisyyden taito” -näyttelyn kuraattorina.


title: Fussa

text: Fussa () on Japanin kaupunki Honshūn saarella Kantōn alueella Tokion metropolissa. Se sijaitsee Taman alueella Tokion erillisalueiden länsipuolella Tamajoen vasemmalla rannalla ja rajautuu Akirunon, Akishiman, Hachiōjin, Hamuran, Musashimurayaman ja Tachikawan kaupunkeihin sekä Mizuhon maaseutukaupunkiin. Fussassa on 58 554 asukasta (vuonna 2017) ja sen pinta-ala on 10,16 neliökilometriä.


title: Fussa

text: Fussa sai kaupunkioikeudet 1. heinäkuuta 1970. Kaupungissa sijaitsee Yhdysvaltain ilmavoimien Yokotan lentotukikohta, joka toimii Japaniin sijoitettujen amerikkalaisten joukkojen päämajana. Kaupunkia palvelevat JR Higashi-Nihonin Ōme-linja, Itsukaichi-linja ja Hachikō-linja.


title: The Great Escape & Splashwater Kingdom

text: The Great Escape & Splashwater Kingdom: A Six Flags Park on huvipuisto ja vesipuisto. Se sijaitsee Queensburyssä New Yorkissa, lähellä Lake Georgea, ja se on noin 60 kilometriä Albanystä pohjoiseen. Puiston omistaa Six Flags -huvipuistoketju. Puistossa on 38 huvilaitetta, joista kuusi on vuoristoratoja. Se on kooltaan noin 150 hehtaarin kokoinen. Puisto avattiin vuonna 1954 ja se on tunnettu aikaisemmin nimillä "Storytown USA" ja "The Great Escape Fun Park". Se on avoinna toukokuusta lokakuuhun.


title: Pakkolunastus

text: Pakkolunastus on omaisuuden lunastamista yleiseen käyttöön korvausta vastaan. Suomessa valtio ja kunnat voivat pakkolunastaa esimerkiksi maata kansalaisiltaan, joille tulee kuitenkin maksaa lunastetusta maasta täysi korvaus. Maata pakkolunastetaan muun muassa tekojärviä varten sekä maanteitä ja rautateitä tehtäessä. Lisäksi maata voidaan pakkolunastaa maanpuolustuksellisiin tarkoituksiin..


title: Pakkolunastus

text: Suomessa pakkolunastuksen tulee perustua lakiin ja lisäksi yleisen tarpeen tulee vaatia sitä.


title: Pakkolunastus

text: Vuoden 1977 laki kiinteän omaisuuden ja erityisten oikeuksien lunastuksesta sallii pakkolunastuksen vain yleisen tarpeen vaatiessa ja vain jos tarkoitusta ei voida saavuttaa muilla keinoin eikä siitä koidu yksityiselle edulle suurempaa haittaa kuin on yleiselle edulle koituva hyöty. Tähän lakiin viittaavat myös erityisemmät lait kuten Ratalaki ja Laki omaisuuden lunastuksesta puolustustarkoituksiin.


title: Imperanon

text:
Imperanon oli suomalainen melodinen death metal -yhtye. Ensimmäisen levyn ilmestyessä levy-yhtiönä oli Nuclear Blast. Heinäkuussa 2007 yhtye ilmoitti hajoamisestaan MySpace-sivullaan.
Studioalbumit


title: Imperanon

text: Demot


title: Bernin yliopisto

text: Bernin yliopisto (, ) on saksankielinen yliopisto Sveitsin pääkaupungissa Bernissä. Yliopisto on perustettu vuonna 1528. Sitä valvoo ja rahoittaa Bernin kantoni. Yliopistossa on kahdeksan eri tiedekuntaa, ja siellä opiskelee noin 13 300 opiskelijaa.


title: Bernin yliopisto

text: Maailman viidensadan huippuyliopiston Shanghai-yliopistovertailussa Bernin yliopisto sai vuonna 2014 sijaluvun 151–200.


title: Antigua (Guatemala)

text: Antigua tai Antigua Guatemala on vanha Guatemalan pääkaupunki, kuten nimikin viittaa (vanha Guatemala). Se sijaitsee 50 kilometrin päässä nykyisestä pääkaupungista Guatemalasta.


title: Antigua (Guatemala)

text: Unesco lisäsi kohteen maailmanperintöluetteloon vuonna 1979.


title: Antigua (Guatemala)

text: Antiguaa pidetään espanjankielisen Amerikan kulttuurikeskuksena. Sinne perustettiin myös Keski-Amerikan ensimmäinen yliopisto, Universidad de San Carlos de Guatemala.


title: Antigua (Guatemala)

text: Antiguassa lukuisia kielikouluja, joihin saavutaan eri puolilta maailmaa espanjaa opiskelemaan.


title: Antigua (Guatemala)

text:
Konkistadori Pedro de Alvarado perusti Guatemalan ensimmäisen pääkaupungin heinäkuun 25. päivänä 1524 Iximché-nimiselle paikkakunnalle. Mutta intiaaneja vastaan käytävien sotien vuoksi Pedro de Alvaradon veli, Jorge de Alvarado, joka toimi väliaikaisena kuvernöörinä Pedro de Alvaradon ollessa Espanjassa, siirsi kaupungin kolmen vuoden kuluttua Almolongan laaksoon.
Pedro Alvarado kuoli onnettomuudessa Guadalajaran lähistöllä heinäkuun 4. vuonna 1541, jonka jälkeen hänen leskensä, Doña Beatriz, nimitti itsensä Guatemalan kuvernööriksi.


title: Antigua (Guatemala)

text: Syyskuun 10. päivänä 1541 kaupunki tuhoutui tulivuori Aguan rinteiltä syöksyviin vesimassoihin. Onnettomuudessa kuoli myös Doña Beatriz, jonka palatsista on vielä jotakin nähtävissä. Tuhoutunut kaupunki tunnetaan nykyään Ciudad Vieja-nimisenä.


title: Antigua (Guatemala)

text: Espanjalaiset perustivat uuden kaupungin Panchoyn Laaksoon, muutaman kilometrin päähän tuhoutuneesta pääkaupungistaan. Uuden kaupungin kaupunginhallitus kokoontui ensimmäisen kerran maaliskuun 10. päivänä vuonna 1543 kuvernööri Francisco de la Cuevan ja piispa Marroquínin johdolla. Uusi kaupunki sai joitakin kuninkaallisia kunnianosoituksia. Kaarle V myönsi sen vaakunakilpeen Santiagon tunnukset, ja myöhemmin Filip II soi kaupungin nimeen lisättäväksi tittelin; La Muy Nobel y Muy Leal Ciudad de Santiago de Goathemala.


title: Antigua (Guatemala)

text: Yli kahden vuosisadan ajan kaupunki oli Keski-Amerikan, mukaan luettuina Chiapas ja Tabasco, hallinnollinen keskus. Kaupunki oli vuonna 1700 Latinalaisen Amerikan kolmanneksi suurin, jossa oli 6000 taloa kuudenkymmenen kadun varrella, ja 70000 asukasta. Kaupungissa oli 32 kirkkoa, yliopisto, seitsemän koulua ja 18 luostaria. Kaupungin 25 suihkulähdettä saivat vettä tulivuorten rinteiltä johdettua kolmea tiiliputkea pitkin.


title: Antigua (Guatemala)

text: Vuosi 1773 alkoi sarjalla pienempiä maanjäristyksiä, jotka pakottivat asukkaat pakenemaan kaupungista. Intiaanit eivät suostuneet tuomaan elintarvikkeita kaupunkiin jääneille. Heinäkuun 13. päivän iltapuolella maanjäristys tuhosi kaupungin kahdessa minuutissa. Tulivuori Aguan rinteiltä syöksyvät vesimassat täydensivät tuhon.


title: Antigua (Guatemala)

text: Kuvernööri Martín de Mayorga päätti siirtää pääkaupungin La Eremitan laaksoon. Uusi pääkaupunki Guatemala perustettiin 1775. Monet tuhoutuneen vanhan pääkaupungin asukkaista päättivät kuitenkin jäädä paikoilleen raunioiden keskelle. He myivät omaisuuttaan tuholta osittain säilyneessä jesuiittojen luostarissa, josta vähitellen muodostui virallinen markkinapaikka, jona se on säilynyt tähän päivään saakka. Kirkkojen aarteille yritettiin löytää ostajia uuteen pääkaupunkiin rakennettavien kirkkojen rahoittamiseen


title: Antigua (Guatemala)

text: Eräs Antiguan monista raunioituneista luostareista oli La Concepciónin nunnaluostari, josta englantilainen Thomas Gage (dominikaani) tiesi niin paljon kertoa matkakirjassaan. Luostari valmistui vuonna 1620, ja sen kuuluisuus perustuu paljolti Thomas Gagen kertomukseen luostarissa vaikuttaneesta, monilahjakkaasta abbedissasta, Sor Juana de la Concepciónesta. Luostarissa asui sen loiston aikoina 103 nunnaa, 140 oppilasta, 12 noviisia ja 700 palvelijaa.


title: Antigua (Guatemala)

text: Antigua on tunnettu siirtomaa-aikaisista kirkoistaan, luostareistaan, mukulakivetyistä kaduistaan, puuleikkauksin koristetuista ovistaan, aukioistaan, suihkukaivoistaan ja katulyhdyistään. Kirkot luovat barokkityylisine julkisivuineen kaupungille aidon ja arvokkaan ilmeen. Siirtomaa-aikaan voi tutustua useassa eri museossa.


title: Antigua (Guatemala)

text: Kaupunki sijaitsee noin 1600 metrin korkeudessa laaksossa. Laaksoa ympäröi kolme tulivuorta, Agua, Acatenango ja Fuego. Lähistön Pacaya on suosituin kiipeilykohde turistien keskuudessa, sillä se on ainoa aktiivinen tulivuori kaupungin lähettyvillä.


title: Pandoro

text: Pandoro on perinteinen italialainen joulun ajan leivonnainen, kotoisin Veronasta. Sen alkuperä ei ole täysin selvä: joidenkin mukaan resepti tulee Itävallasta, jossa tuotettiin niin sanottua Wienin leipää. Toisten mukaan taas pandoro olisi "pane de doro", "kultaleipä", jota tarjoiltiin rikkaille venetsialaisille.


title: Pandoro

text:
Yhdessä panettonen kanssa pandoro on yksi Italian tyypillisimmistä jouluherkuista. Sen taikina on pehmeää ja kullanväristä siinä olevan munan takia, ja se tuoksuu vaniljalle. Taikina valmistetaan jauhoista, sokerista, munasta, voista, kaakaovoista ja leivinhiivasta. Pandoron leipominen on erityisen monimutkaista ja koostuu useasta vaivaamis- ja kohoamisvaiheesta.
Pandoro tarjoillaan yleensä tomusokerilla koristeltuna, ja sitä syödään vaikkapa aamiaisella tai välipalaksi.


title: Bertram Brockhouse

text:
Bertram Neville Brockhouse CC, FRSC, (15. heinäkuuta 1918 – 13. lokakuuta 2003) oli
kanadalainen fyysikko. Hänelle ja Clifford Shullille myönnettiin vuonna 1994 Nobelin fysiikanpalkinto neutronispektroskopian kehittämisestä. Brockhouse ja Shull saivat Nobel-palkintonsa kaikista myöhiten, kun verrataan palkitsemis- ja palkitsemiseen johtaneen työn ajankohtia.


title: Bertram Brockhouse

text: Brockhouse syntyi Lethbridgessä, Albertan provinssissa, Kanadassa. Brockhouse valmistui filosofian tohtoriksi Toronton yliopistosta vuonna 1950. Vuonna 1962 hänestä tuli McMaster yliopiston professori, missä hän työskenteli eläkeikäänsä saakka.


title: Johannes Georg Bednorz

text: Johannes Georg Bednorz (s. 16. toukokuuta 1950) on saksalainen fyysikko. Hän sai vuonna 1987 Nobelin fysiikanpalkinnon Karl Alexander Müllerin kanssa suprajohtavuuden löytämisestä keraamisissa materiaaleissa.


title: Johannes Georg Bednorz

text: Bednorz syntyi Neuenkirchenissä Länsi-Saksassa. Häntä ohjattiin klassisen musiikin pariin, mutta hän oli enemmän kiinnostunut käytännön kokeellisista asioista kuten moottoripyörien korjaamisesta. Koulussa kemia viehätti häntä enemmän kuin fysiikka juuri opetuksen kokeellisemman luonteen takia. Hän aloitti kemian opinnot Munterin yliopistossa mutta vaihtoi pääaineekseen kristallografian. Vuonna 1972 hän pääsi kesäharjoittelijaksi IBM:n Zurichin laboratoiorioon, ja tutustui kiteiden kasvattamiseen. Vuonna 1977 hän aloitti väitöskirjansa tekemisen Sveitsissä ETH:ssa.


title: Johannes Georg Bednorz

text: Vuonna 1982 Bednorz siirtyi IBM:n palvelukseen, missä hän yhdessä Karl Alexander Müllerin kanssa tutki suprajohtavuutta vuodesta 1983 alkaen. Läpimurto tuli kolme vuotta myöhemmin.


title: Johannes Georg Bednorz

text: Bednorz ja Muller saavuttivat suprajohtavuuden barium-lantaani-kuparioksidissa 35 kelvinin lämpötilassa, eli lämpimämmässä ympäristössä kuin aikaisemmin oli pidetty edes mahdollisena.


title: Lausannen yliopisto

text: Lausannen yliopisto (, UNIL) on pääosin ranskankielinen julkinen yliopisto Lausannen kaupungissa, Sveitsissä. Oppilaitos on ollut yliopisto vuodesta 1890 lähtien, mutta se perustettiin teologian kouluksi jo vuonna 1537. Nykyisin yliopistossa opiskelee noin 10 200 opiskelijaa, ja siellä on seitsemän eri tiedekuntaa.


title: As (raha)

text: As, suomeksi myös assi, oli antiikin roomalainen painoyksikkö ja raha. Painoyksikkönä assi jaettiin kahteentoista unssiin. Rahana as vastasi alkujaan 12 unssin eli yhden naulan (327 g, ) painoista vaski- (kupari-)harkkoa mutta käytännössä pienempää määrää, lopulta noin naulaa, mistä johtuu asin arvon latinankielinen nimitys "libella".


title: As (raha)

text: Ensimmäiset asit tuotettiin vuoden 280 eaa. tienoilla. Tuolloin ne olivat suuria valettuja pronssikolikoita. Seuraavan seitsemänkymmenen vuoden aikana sen paino laski ja uusia kolikoita, muun muassa hopeinen denaari otettiin käyttöön. Aikaisemmin roomalaiset kolikot oli lyöty kreikkalaisten painostandardien mukaisesti, joka mahdollisti niiden käytön sekä Etelä-Italian kreikkalaisalueilla että muutenkin kreikkalaisten kanssa. Uudet roomalaiskolikot lyötiin kuitenkin roomalaisten oman järjestelmän mukaisesti.


title: As (raha)

text: Tasavallan aikana asissa kuvattiin etupuolella Janus ja takapuolella laiva. Rahan painon laskiessa siirryttiin Roomassa kolikkojen valannasta niiden lyömiseen. Augustuksen rahauudistuksen jälkeen 23 eaa. as lyötiin punertavasta kuparista pronssin sijaan. Asin tuotanto jatkui ajoittaisista tauoista huolimatta 200-luvulle asti. Se oli pienin säännöllisesti tuotetuista kolikoista. Viimeiset asit lyötiin ilmeisesti keisari Aurelianuksen kauden lopulla ja keisari Diocletianuksen kauden alkupuolella.


title: Sestertius

text: Sestertius oli antiikin roomalainen kolikko. Rooman tasavallan aikoina se oli pieni hopeinen kolikko ja keisariaikana suuri pronssikolikko. Sen nimi on yhdistelmä sanoista semis, puolikas ja tres, kolme. Yhdistettynä ja lisättynä adjektiivipäätteellä nämä sanat tarkoittavat kahta ja puolta (""puoli kolmatta""), joka oli rahan alkuperäinen arvo as-rahoina.


title: Sestertius

text: Sestertius sai alkunsa vuoden 211 eaa. tienoilla pienenä hopeakolikkona, joka oli arvoltaan neljännesdenaari ja edelleen aureuksen sadasosa. Teoriassa sestertiuksen painoksi oli asetettu yksi "scripulum" (n. 1,125 grammaa). Kun denaarin arvo määrättiin uudelleen kuudeksitoista asiksi, sestertius vastaavasti muutettiin vastaamaan neljää asia. Vuoteen 44 eaa. sitä lyötiin satunnaisesti ja selvästi vähemmän kuin denaareita.


title: Sestertius

text: Augustuksen rahauudistuksessa vuonna 23 eaa. sestertius muutettiin suureksi pronssikolikoksi. Se oli suurin pronssiraha 200-luvun jaa. puoliväliin asti. Ajan kuluessa sestertiuksen koko ja laatu pienenivät.


title: Sestertius

text: Sestertius oli standardiyksikkö, jota käytettiin kirjanpidossa. Suuret summat mitattiin tuhansina sestertiuksina. Pompejista tehtyjen löytöjen mukaan orja oli myyty huutokaupassa 6252 sestertiuksella.


title: Omdurmanin taistelu

text: Omdurmanin taistelu käytiin 2. syyskuuta 1898. Taistelussa britit löivät sudanilaiset kapinalliset ja valtasivat Sudanin takaisin. Taistelu oli osa Sudanin sotaa.


title: Omdurmanin taistelu

text: Vuonna 1884 sudanilaiset ryhtyivät kapinaan brittejä vastaan mahdi Mohammed Ahmedin johdolla. Seuraavana vuonna britit menettivät Khartumin. 1890-luvun alussa brittihallitus päätti vallata Sudanin takaisin. Syynä oli hallituksen huolestuneisuus siitä, että ranskalaiset tai italialaiset kiinnostuisivat tästä Afrikan kolkasta. Lisäksi se toivoi säilyttävänsä valtansa Niilillä.


title: Omdurmanin taistelu

text: Sotaretken johtoon valittiin kenraalimajuri Horatio Kitchener, joka valmistautui hyökkäykseen huolellisesti egyptiläisten joukkojen kanssa. Vuosikymmen aiemmin olivat sudanilaiset kapinalliset tuhonneet täydellisesti brittiläisen 10 000 miehen egyptiläisen armeijan El Obiedissa. Kitchener lähti 1896 etenemään Niiliä ylöspäin tykkiveneiden tukemana. Hän oli tätä ennen rakennuttanut rautatien ("Sudan Military Railway") Wadi Halfasta Atbaraan varusteiden kuljettamista varten. Tykkiensä lisäksi hänellä oli 20 konekivääriä. Hänen armeijansa koostui noin puoliksi brittien vakituisista sotilaista ja puoliksi brittien kouluttamista egyptiläisistä. Kahden vuoden taistelujen jälkeen kapinallisten komentajat khalifa Abdullah ja Osman Digna päättivät vetää joukkonsa Omdurmaniin, lähelle Niiliä ja aivan lähelle pääkaupunki Khartumia.


title: Omdurmanin taistelu

text: Aamulla 2. syyskuuta 1898 Kitchenerin noin 26 000 miehen armeija kohtasi 40 000 khalifa Abdullahin sudanilaista. Edellisenä päivänä brittien ratsuväki oli jo ottanut yhteen sudanilaisten kanssa ja britit nukkuivat yönsä piikkipensaiden ympäröimässä linnoitetussa leirissä "zaribassa". Kitchener odotti hyökkäystä jo aamun koittaessa ja hälytti miehensä jo kello 4.30. Hänen ratsuväkensä lähti zaribasta ja näki piakkoin sudanilaisten joukot, jotka etenivät kohti leiriä. Kun sudanilaiset tulivat 2,6 kilometrin päähän zaribasta brittien tykistö avasi tulen. Tuleen yhtyivät pian myös tykkiveneet. Ammuksina ammuttiin kranaatteja, jotka räjähtivät vihollisen yläpuolella levittäen sirpaleita joka suuntaan. Taistelussa ollut Winston Churchill muisteli myöhemmin keskitystä: ""Jotkut räjähtivät ilmassa, jotkut heidän kasvoilleen... miehet jatkoivat eteenpäin kuolemaan Allahin pyhän asian puolesta...se oli kauhea näky, koska he eivät olleet lainkaan vahingoittaneet meitä...""


title: Omdurmanin taistelu

text: Kun sudanilaiset pääsivät 1 800 metriin, britit avasivat tulen Lee-Metford-makasiinikivääreillä ja Martini-Henry-kivääreillä. Vähän ajan päästä Maxim-konekiväärit aloittivat tulituksensa. Moni ase kuumeni liikaa tulituksen intensiivisyyden vuoksi. Sudanilaiset jatkoivat eteenpäin, mutta yksikään heistä ei päässyt zaribaan asti, vaan he kaatuivat usean sadan metrin päähän. Englantilais-egyptiläisten joukkojen tappiot olivat noin 60 miestä, kun taas sudanilaisia kaatui tuhansia.


title: Omdurmanin taistelu

text: Torjuttuaan hyökkäyksen Kitchener siirsi sotilaansa zaribasta ja aloitti etenemisen kohti Omdurmania. Khalifan täydennysjoukot tekivät kaksi uutta hyökkäystä brittejä vastaan, mutta ne torjuttiin. Samaan aikaan Kitchener aloitti brittiarmeijan historian viimeisen ratsuväkihyökkäyksen. Saatuaan ratkaisun teknisesti, hän päätti lopettaa taistelun perinteisemmällä tavalla.


title: Omdurmanin taistelu

text: 21. ulaanirykmentti lähti liikkeelle, Churchill heidän joukossaan. Eräässä kuivuneessa joenuomassa rykmentti yllätettiin. Hyökkäys oli kestänyt 30 sekuntia, ja jo silloin britit joutuivat laskeutumaan lähitaisteluun. Sudanilaiset saivat yliotteen ylivoimallaan ja eloonjääneet britit vetäytyivät.


title: Omdurmanin taistelu

text: Ratsuväkihyökkäyksen tappio ei kuitenkaan ollut ratkaiseva. Taistelu oli voitettu ja Kitchener marssi Omdurmaniin ja sen jälkeen Khartumiin.


title: Apateismi

text: Apateismi on asenne, jonka mukaan kysymys jumalan tai jumalien olemassaolosta on merkityksetön. Apateistisen agnostismin mukaan riittävää todistusaineistoa jumalan tai jumalien olemassaolon todistamiseksi tai kiistämiseksi ei voida antaa ja siksi tämänkaltaisilla uskonkysymyksillä ei ole merkitystä henkilön elämälle.


title: Apateismi

text: Esimerkiksi 1700-luvulla Denis Diderot, jota syytettiin ateistiksi, totesi, ettei häntä yksinkertaisesti kiinnostanut jumalan olemassaolo. Voltairelle kirjoittamassaan vastauksessa hän totesi: ”On tärkeää, ettei sekoita myrkkykatkoa persiljaan, mutta ei lainkaan, uskooko vai ei Jumalaan.”


title: Smolna

text: Smolna on Helsingin Kaartinkaupungin kaupunginosassa sijaitseva empiretyylinen rakennus, joka nykyään toimii valtioneuvoston juhlahuoneistona. Vuonna 1822 valmistuneen rakennuksen on suunnitellut arkkitehti Carl Ludvig Engel. Smolnalla on historiansa aikana toiminut muun muassa Suomen kenraalikuvernöörin ja valtionhoitajan virka-asuntona, Keisarillisen Aleksanterin-Yliopiston päärakennuksena sekä Helsingin punakaartin päämajana.


title: Smolna

text: Carl Ludvig Engel suunnitteli rakennuksen Suomen sotaväen ylitarkastajan eli divisioonankomentajan virkataloksi. Rakennuksen pohjakerrokseen sijoitettiin virastohuoneita ja ylempään kerrokseen divisioonankomentajan asunto sekä edustustilat. Engel teki rakennuksesta pienen mutta hienostuneen yksityispalatsin, jonka julkisivulle joonialainen pylväikkö ja pitkä edustusparveke antavat arvokkaan leiman. Toisen kerroksen edustushuoneisto koostui suurista saleista ja salongeista, jotka oli asetettu peräkkäin, niin että huoneiden väliset pariovet avaamalla voitiin luoda talon päästä päähän ulottuva näkymä. Talo valmistui vuonna 1822 ja sen ensimmäinen asukas oli divisioonankomentaja Gustaf Adolf Ehrnrooth.


title: Smolna

text: Divisioonankomentaja joutui muuttamaan pois komeasta virkatalostaan jo 1828, kun se annettiin tilapäisesti Turusta Helsinkiin muuttaneen yliopiston käyttöön. Tilat vapautuivat jälleen yliopiston päärakennuksen valmistuttua 1832. Divisioonankomentajan virka oli kuitenkin tällä välin lakkautettu, ja talo jäi ilman käyttäjää. Helsingin porvaristo ehdotti sen muuttamista raatihuoneeksi, sillä vanha raatihuone oli määrä purkaa Senaatintorin rakentamisen tieltä, mutta tätä ehdotusta ei hyväksytty. Lopulta tehtiin kompromissiratkaisu ja talosta tuli Suomen kenraalikuvernöörin virka-asunto. Kenraalikuvernöörin käytössä aiemmin ollut Bockin talo puolestaan muutettiin raatihuoneeksi. Kenraalikuvernöörien aikana talo oli Helsingin seuraelämän keskus ja sitä uudistettiin ylellisemmäksi. Arkkitehti Carl Albert Edelfelt muutti 1860-luvulla Engelin aikaisen pelkistetyn sisustuksen muodikkaammaksi ja loistokkaammaksi. Ensimmäisen sortokauden aikana 1890-luvulla taloon rakennettiin ortodoksinen kappeli, joka sai lempinimen "Bobrikovin kirkko".


title: Smolna

text: Suomen itsenäistymisen jälkeen Smolna toimi sisällissodan aikana Helsingin punakaartin päämajana. Rakennus sai tuolloin myös nykyisin tunnetun nimensä Pietarissa sijaitsevan Smolnan palatsin mukaan. Helsingin vallanneiden saksalaisjoukkojen komentaja kenraalimajuri Rüdiger von der Goltz piti myös päämajaansa Smolnassa vuonna 1918. Tämän jälkeen Smolna toimi valtionhoitaja C. G. E. Mannerheimin virka-asuntona vuoteen 1919 saakka. Hänen jälkeensä talon sai käyttöönsä valtioneuvosto, ja siinä sijaitsi muun muassa ulkoministerin virka-asunto.


title: Smolna

text: Vuonna 1964 Smolna entisöitiin ja rakennuksesta tehtiin valtioneuvoston juhlahuoneisto. Talossa pidettiin edustustilaisuuksien lisäksi vuosikymmenien ajan myös hallitusneuvotteluja, hallituksen iltakouluja ja budjettiriihiä, kunnes hallitus 1990-luvulla sai käyttöönsä Säätytalon.


title: Einstein (yksikkö)

text: Einstein on valokemiassa käytetty yksikkö. Se on nimetty Albert Einsteinin mukaan. Yksi einstein on yksi mooli fotoneja, riippumatta fotonien taajuudesta. Säteilytysvoimakkuus voidaan ilmaista einsteinin avulla. Tällöin yksiköksi tulee einsteinia per neliömetri per sekunti.


title: Einstein (yksikkö)

text: Einstein ei ole IUPAC:n hyväksymä yksikkö.


title: Kaatunut astronautti

text: Tämä Kuun ainoa taideteos on niiden astronauttien ja kosmonauttien muistomerkki, jotka ovat menettäneet henkensä avaruustutkimuksen puolesta.


title: Kaatunut astronautti

text: Muistomerkin vietiin Kuuhun NASAn Apollo 15 -lennolla vuonna 1971. Veistos sijoitettiin Hadley Rilleen Kuussa 1. elokuuta 1971. Astronauttipatsaan lisäksi muistomerkkiin kuuluu laatta, jossa on kahdeksan ajankohtaan mennessä kuolleeksi tiedetyn astronautin ja kuuden kosmonautin nimet:Veistoksen ja laatan jäljennös on nähtävissä National Air and Space Museumissa.


title: Voimaleikkuri

text: Voimaleikkuri eli pulttisakset on työkalu, jolla katkaistaan pultteja, ketjua ja rautalankaa. Voimaleikkureissa on yleensä pitkät kahvat ja lyhyet terät, jolloin voimaa ei tarvita paljon katkaisuun. Uudemmissa voimaleikkureissa on monesti myös ratakset joiden ansiosta saadaan enemmän momenttia. Purjeveneissä voimaleikkuria tarvitaan maston katkettua, vanttien katkaisuun.


title: Cantinovum

text: Kamarikuoro Cantinovum on Jyväskylän ammattikorkeakoulun (JAMK) vuonna 1989 perustettu edustuskuoro. Kamarikuoroa johtaa diplomikuoronjohtaja Rita Varonen. Cantinovumin laulajista suuri osa opiskelee musiikkia, joko Jyväskylän ammattikorkeakoulussa tai Jyväskylän yliopistossa.


title: Cantinovum

text: Kuoron nimi on latinaa ja tarkoittaa ”uutta laulua”. Cantinovumille on ominaista esittää juuri sille sävellettyä musiikkia, ja nimensä mukaisesti kuoro onkin kantaesittänyt lukuisia kuoroteoksia. Cantinovumin ohjelmisto koostuu a cappella- ja orkesteriteoksista, renessanssimusiikista aina moderniin ja kevyeen musiikkiin. Cantinovum on tehnyt useita kertoja yhteistyötä Jyväskylä Sinfonian ja muiden orkestereiden kanssa. Kuoro on saavuttanut menestystä monissa kuorokilpailuissa.


title: Pokémon (anime)

text: Pokémon on yksi maailman suosituimmista animesarjoista. Siinä kuvataan nuoren Pokémon-kouluttajan Ash Ketchumin matkaa Pokémon-mestariksi. Ensimmäinen jakso esitettiin 1. huhtikuuta 1997. "Pokémon"-televisiosarjasta näytetään sekä Japanissa että Yhdysvalloissa maaliskuusta 2018 lähtien 21. tuotantokausi, kun taas Suomessa on Pokémon TV:n kautta on katsottavissa 20. kausi. Kaikkia tuotantokausien 3–6 jaksoja ei Suomessa näytetty ja lisäksi toista tuotantokautta ("") ei lainkaan esitetty Suomessa.


title: Pokémon (anime)

text: IGN-sivuston laatiman sadan parhaan piirrossarjan listalla "Pokémon" on sijalla 70. Pokémon on myöskin sarjana melko pitkäaikainen ja sitä onkin ilmestynyt jo yli 1 000 jaksoa. Sarjan 1000. jakso kaikki vain Japanissa näytetyt erikoisjaksotkin mukaan lukien julkaistiin 11. marraskuuta 2017.


title: Pokémon (anime)

text: Sarjan päähenkilöitä ovat Ash Ketchum ja Pikachu, jotka esiintyvät jokaisella tuotantokaudella. Muita tärkeitä hahmoja ovat Misty, Brock, Tracey, May, Max, Dawn, Iris, Cilan, Serena, Clemont, Bonnie, Lana, Kiawe, Lillie, Sophocles ja Mallow sekä Jessie, James ja Meowth (Rakettiryhmä). Pokémonin 20. tuotantokaudesta alkaneessa "Sun & Moon" -sarjassa Ash lähtee Kalosista Havaijia muistuttavalle Alola-alueelle, mutta hänen tavoitteenaan onkin perinteisen Pokémon-mestaruuden tavoittelemisen sijaan valmistua paikallisesta Pokémon-koulusta.


title: Pokémon (anime)

text: Suomessa Pokémonia näytti pitkään vain MTV3, mutta nykyään jaksoja tulee myös maksulliselta Juniori-kanavalta ja Disney XD -kanavalta. Jaksoja voi lisäksi katsoa nykyään myös Pokémon TV:stä, jonne julkaistaan myös 20. tuotantokauden jaksoja. Sarjan suomenkielisestä jälkiäänityksestä vastasi seitsemän ensimmäisen kauden ajan Oy PVP Voice Ab (Pauli Virta Productions), joka äänitti kaudet 1–4 sekä neljä ensimmäistä elokuvaa Helsingin Pitäjänmäessä ja kaudet 5–7 nykyisin Salon kaupunkiin kuuluvassa Kiskon kunnassa. Dubberman äänitti sarjaa 8. kaudella, sen jälkeen yhdeksännellä kaudella dubbaajaksi vaihtui nykyinen SDI Media.


title: Pokémon (anime)

text: 11. tuotantokausi näytettiin MTV:n Katsomo-palvelussa ilmaiseksi kesän 2010 aikana ja voi tulla MTV Junioriin ensimmäisen ja kolmannen tuotantokausien jälkeen. 12. tuotantokausi alkoi syksyllä 2010. Poikkeuksellisesti vuoden 2011 pitkänäperjantaina 22. huhtikuuta ja toisena pääsiäispäivänä 25. huhtikuuta näytettiin MTV3:lla 14. tuotantokauden kaksi ensimmäistä jaksoa. 4. toukokuuta 2014 näytettiin MTV3:lla 17. tuotantokauden ensimmäinen jakso. 26. elokuuta 2017 julkaistiin Pokémon TV-sivustolla 20. tuotantokauden ensimmäinen jakso.


title: Pokémon (anime)

text: Jaksojen numerointi artikkeleissa on alkuperäisen japanilaisen esitysjärjestyksen mukainen, paitsi kahta Indigo League -kauden erikoisjaksoa, XYZ-kauden yhtä erikoisjaksoa sekä kokonaan hyllytettyjä jaksoja ei ole numeroitu. Kunkin sarjan alkaessa numerointi alkaa alusta.


title: Pokémon (anime)

text: Kolme ensimmäistä elokuvaa tuli Suomeen elokuvateatterilevityksenä. Osa elokuvista on julkaistu suoraan DVD:llä.


title: Peter Beardsley

text: Peter Andrew Beardsley, MBE (s. 18. tammikuuta 1961 Newcastle upon Tyne, Englanti) on englantilainen jalkapalloilija, pelipaikaltaan hyökkääjä.


title: Peter Beardsley

text: Juniorina Newcastlea ja Wallsendia edustanut Beardsley edusti uransa alkuaikoina Carlisle Unitedia, Vancouver Whitecapsia ja Manchester Unitedia ennen kuin siirtyi Newcastleen. Neljä kautta kotikaupungissaan pelannut hyökkääjä siirtyi Liverpooliin vuonna 1987 1,9 miljoonan punnan siirtokorvauksella. Poolissa John Barnesin kanssa hyvän hyökkäyslinjan muodostanut Beardsley oli auttamassa seuraa kahteen liigamestaruuteen, FA Cupin voittoon kaudella 1988/89 ja kolmeen FA Community Shieldin voittoon. Vuosien 1987 ja 1991 välillä "Beardo" pelasi 175 Pool-ottelua, tehden 59 maalia. Vuonna 2006 Liverpoolin nettisivuilla olleessa äänestyksessä Beardsley äänestettiin 19. kautta aikojen parhaaksi Liverpool-pelaajaksi. Äänestykseen osallistui 110 000 fania.


title: Peter Beardsley

text: Liverpoolin paikallisvastustaja Everton hankki Beardsleyn 5. elokuuta 1991 miljoonalla punnalla. Debyyttinsä hän teki 17. elokuuta ottelussa Nottinghamia vastaan, ollessaan 30-vuotias. Pari kautta Evertonissa pelannut Beardsley oli loppuaikoinaan joukkueen paras maalintekijä.


title: Peter Beardsley

text: Vuonna 1993 Beardsley palasi Newcastleen. Uransa aikana Beardsley edusti vielä Boltonia, Manchester Citya, Fulhamia, Hartlepool Unitedia, Melbourne Knightsia ja Doncaster Roversia.


title: Peter Beardsley

text: Englannin maajoukkuetta Beardsley edusti vuosien 1986 ja 1996 välillä 59 ottelussa, joissa hän teki yhteensä yhdeksän maalia. Kapteeninakin toiminut newcastlelainen edusti maataan vuoden 1986 ja 1990 MM-kisoissa ja 1988 EM-kisoissa.


title: Kontakti-improvisaatio

text: Kontakti-improvisaatio on eräs uuden tanssin muoto, jossa improvisoinnilla on tärkeä rooli. Tanssijat pitävät yllä kontaktia eri ruumiinosien välityksellä, ja vaikuttavat toistensa liikkeisiin ja asentoihin vapaasti vaihtelemalla painon jakautumista ja kontaktipintoja. Se on yksi tunnetuimpia postmodernin tanssin muotoja.


title: Kontakti-improvisaatio

text: Kontakti-improvisaation lasketaan syntyneen vuonna 1972, kun yhdysvaltalainen Steve Paxton alkoi yhdessä oppilaidensa ja muiden tanssijoiden kanssa kehittää tanssia, joka ei perustu koreografioituun liikemateriaaliin vaan tanssijoiden väliseen fyysiseen dialogiin. Näin kehittyi uusi tanssin muoto, jossa liike syntyy kosketuksen ja painon aistimuksista.


title: Kontakti-improvisaatio

text: Kontakti-improvisaatio yhdistettiin 1970-luvulla yhteiskunnalliseen ideologiaan, joka pyrki hylkäämään perinteiset sukupuoliroolit ja sosiaalisen hierarkian. Koskettaminen ja painon jakaminen, itsen ja muiden kohtaaminen ikään kuin erilaisina kappaleina tilassa sekä esityksen vapaasti improvisoitu syntyminen loi kokemuksen maailmasta, joka ei jakautunut enää hierarkkisiin, valmiiksi määriteltyihin roolisuhteisiin. Kontakti-improvisaation vaikutus tanssitaiteessa oli 1970-luvulla kaikkiaan varsin huomattava.


title: Kontakti-improvisaatio

text: Tanssi- ja teatteritaiteessa 1990-lukua voi kutsua improvisaation huimaksi hypyksi marginaalista keskustaan. Tuolloin eurooppalaiset teatterit alkoivat ottaa improvisaatiota ohjelmistoihinsa, ja improvisaatioon keskittyvien festivaalien ja seminaarien määrä kasvoi nopeasti. Improvisaation asema osana taiteen traditioiden rikkomista tai uusintamista on muuttunut yhä selvemmin osaksi taiteen valtavirtaa.


title: Kontakti-improvisaatio

text: Kontakti-improvisaation erityisluonteena on, että siinä ei ole ennalta suunniteltua koreografista rakennetta. Tanssissa fyysisen kontaktin seuraaminen eli liikkeiden virta nähdään synonyyminä elämän spontaaniudelle, tapahtumien virtaan antautumiselle. Tämän nähdään symboloivan tasa-arvoista yhteisöä, jossa kukaan ei ollut hallitsevassa asemassa. Kontakti-improvisaation ideologisella perustalla onkin vahvoja liittymiä feminismiin, mutta samalla laajemmin sekä naisen että miehen emansipaatioon.


title: Kontakti-improvisaatio

text: Kontakti-improvisaation ohella improvisaatioon suuntautuneisiin tanssitaiteilijoihin vaikuttivat myös release-tekniikka ja erilaiset keho-mieli-yhtenäisyyttä tukevat menetelmät. Näillä menetelmillä on edelleen tärkeä sija tanssilajin jokapäiväisissä harjoituksissa.


title: Kontakti-improvisaatio

text: Kontakti-improvisaatiota voidaan harrastaa sekä seuratanssina että esittävänä taiteena. Seuratanssimuodossa tanssitapaamisia kutsutaan jameiksi, joihin osallistujat voivat olla mukana tanssimassa tai vain katselijoina. Tällaiset tanssijamit ovat tavallaan samanlaisia kuin jazz-muusikkojen järjestämät jamitilaisuudet, joissa tunnustellaan jazz-variaatioiden rajoja improvisoinnin keinoin. Epävirallinen tapa kokoontua ja harjoittaa tanssia on hieman kuin seuratanssitapahtumat, joissa ei ole rajoja ammattilaisten ja harrastelijoiden välillä.


title: Dawson City

text: Dawson City on noin 1 400 asukkaan kaupunki Yukonin territoriossa, Kanadassa. Kaupunki sijaitsee lähellä Kanadan ja Alaskan välistä rajaa. Siellä käy vuosittain noin 60 000 matkailijaa. Sen pääelinkeinoja ovat kullankaivanta ja matkailu.


title: Dawson City

text: Kaupunki sai nimensä geologi George M. Dawsonin mukaan vuonna 1897. Se oli territorion pääkaupunki vuosina 1898–1952. Kaupunki kukoisti Klondiken kultaryntäyksen aikana. Enimmillään asukkaita oli 40 000. Vuonna 1902 kultakuume oli ohi ja asukkaita jäljellä enää noin viisituhatta.


title: Dawson City

text: Kirjailija Jack London asui Dawson Cityssä kultaryntäyksen aikana.


title: Whoa, Nelly!

text: Whoa, Nelly! on Nelly Furtadon esikoisalbumi, joka julkaistiin 24. lokakuuta 2000. Albumia oli myyty kansainvälisesti noin 6 miljoonaa kappaletta vuoden 2006 elokuuhun mennessä.


title: Whoa, Nelly!

text: Albumilta on julkaistu kolme kansainvälistä singleä: ”I'm like a Bird”, ”Turn off the Light” ja ”...On the Radio (Remember the Days)”. Ennen albumia julkaistu single ”Party’s Just Begun (Again)” on uudelleen nimetty albumille nimellä ”Party”. Se julkaistiin ainoastaan club-singlenä yhdysvalloissa. Levy-yhtiö julkaisi kappaleen ”Trynna Find Way” Meksikossa ja Etelä-Amerikassa, radio remix -version ”Hey, Man!” -kappaleesta Isossa-Britanniassa ja Saksassa ja kappaleen ”Legend” Etelä-Afrikassa.


title: Isla de Alborán

text: Isla de Alborán on Espanjalle kuuluva pieni saari Alboráninmerellä, läntisellä Välimerellä. Se sijaitsee 39 kilometriä pohjoiseen Marokon rannikolla sijaitsevasta Melillasta ja 48 kilometriä etelään espanjalaisesta Adran satamasta. Saaren lähettyvillä on toinen saari nimeltä Islote de La Nube.


title: Isla de Alborán

text: Pinta-alaltaan noin seitsemän hehtaarin kokoisella saarella on pieni Espanjan laivaston varuskunta ja automatisoitu majakka. Saari kuuluu hallinnollisesti Almerían maakunnan pääkaupunkiin Almeríaan.


title: Isla de Alborán

text:
Isla de Alborán on ollut espanjalaisten hallinnassa vuodesta 1540, jolloin se otettiin Al Boranin johtamilta barbareskeilta Alboránin taistelussa. Saari on saanut nimensä Al Boranin merirosvojoukolta. Tämän jälkeen saarta ovat käyttäneet salakuljettajat. 1800-luvun lopulta vuoteen 1966 saarella asui majakanvartijoita. 1800-luvun lopulla saarella vieraili arkkiherttua Ludwig Salvator.
Saaren strategisen sijainnin vuoksi Espanjan hallitus perusti sinne sotilastukikohdan vuonna 1968.


title: Isla de Alborán

text: Marokko on vaatinut saarta itselleen, yhdessä muiden Espanjan Pohjois-Afrikassa sijaitsevien alueiden kanssa.


title: Isla de Alborán

text: Isla de Alborán on muodostunut laavakivestä. Pituutta saarella on 600 metriä ja leveyttä 265 metriä. Korkein kohta on 15 metriä merenpinnan yläpuolella. Saari on tärkeä pysähtymispaikka muuttolinnuille, jotka matkaavat Euroopan ja Afrikan välillä.


title: Isla de Alborán

text: Saarella kasvaa kaksi endeemistä asterikasveihin kuuluvaa kasvia: "Senecio alboranicus" ja "Anacyclus alboranensis". Molemmat ovat tiukasti Euroopan unionin lailla suojeltu. Kolmas endeeminen kasvilaji, "Diplotaxis siettiana", oli vuonna 1986 jo lähes hävinnyt. Isla de Alboránin kaakkoispuolella elää "Corallium rubrum" -niminen korallilaji. Lisäksi saaren lähistöllä elää "Posidonia oceanica" -meriruoholaji.


title: Isla de Alborán

text: Merellä elää muun muassa merikilpikonnia, delfiinejä, valaita sekä runsaasti eri kalalajeja ja rapuja.


title: Anne Brown

text: Anne Wiggins Brown (9. elokuuta 1912 – 13. maaliskuuta 2009) oli yhdysvaltalainen sopraano, joka tuli tunnetuksi Bessin roolistaan George Gershwinin oopperassa "Porgy ja Bess.


title: Anne Brown

text: Brown syntyi Baltimoressa, Marylandissa, ja opiskeli Morgan Collegessa sekä New Institute of Musical Artissa. Hän oli afroamerikkalainen. Gershwinin lisäksi hän tulkitsi muun muassa Gian Carlo Menottin, Johannes Brahmsin, Franz Schubertin ja Gustav Mahlerin tuotantoa.


title: Anne Brown

text: Brown avioitui norjalaisen olympiamitalistin Thorleif Schjelderupin kanssa, ja pari asettui Osloon. Brown sai Norjan kansalaisuuden vuonna 1948. Hänen laulajanuransa lopetti vuonna 1953 puhjennut astma, mutta laulunopettajana hän oli edelleen suosittu. Hänen oppilaitaan olivat muiden muassa Liv Ullmann ja Åse Kleveland.


title: Anne Brown

text: Brown nimettiin vuonna 1999 Baltimoren kunniakansalaiseksi.


title: Hans Georg Dehmelt

text: Hans Georg Dehmelt (9. syyskuuta 1922 Görlitz, Saksa – 7. maaliskuuta 2017 Seattle, Washington, Yhdysvallat) oli saksalaissyntyinen yhdysvaltalainen fyysikko. Hän ja Wolfgang Paul saivat Nobelin fysiikanpalkinnon vuonna 1989 ionikaappauksen löytämisestä.


title: Hans Georg Dehmelt

text: Dehmelt syntyi Görlitzissä ja aloitti fysiikan opiskelut Breslaun yliopistossa vuonna 1943. Palvellessaan maataansa Ardennien offensiivissä Yhdysvaltain armeija vangitsi hänet. Hänet vapautettiin vuonna 1946 ja hän suuntasi tiensä kohti Göttingenin yliopistoa. Vuonna 1950 hän valmistui filosofian tohtoriksi.


title: Kakolanmäki

text: Kakolanmäki on Turun keskusta-alueella sijaitseva mäki. Se on yksi Turun seitsemästä kukkulasta. Mäellä toimi vuoteen 2007 saakka Turun vankilan keskusvankila.


title: Kakolanmäki

text: Mäen korkeus on 42 metriä merenpinnan yläpuolella.


title: Kakolanmäki

text: Kakolanmäki oli 1500-luvulta 1800-luvulle paljaaksi hakattu ja kivikkoinen kukkula. Carl Ludvig Engelin asemakaavassa mäki jätettiin rakentamattomaksi. Vuonna 1858 valmistui vankilarakennus mäen laelle ja 1850-luvun lopussa vankilan ja Kakolanmäen vieressä kulkevan Linnankadun välinen alue istutettiin puistoksi.


title: Kakolanmäki

text: Vankila muutti mäeltä syksyllä 2007 Turun Saramäkeen, jolloin Kakolanmäki ja sillä sijaitsevat vankilan kiinteistöt vapautuivat kaupungin käyttöön. Vankilakäytöstä vapautuvalle alueelle on suunniteltu rakennettavaksi sekä asuntoja että liiketiloja. Alueen kaavoitus perustuu suurelta osin arkkitehti Pekka Helinin "Linnavuori"-nimiseen suunnitelmaan. Kakolanmäen rinteeseen rakennetaan myös Fölikulaari -niminen köysirata eli funikulaari.


title: Kakolanmäki

text: Kakolanmäkeen valmistui vuonna 2008 Kakolan jätevedenpuhdistamo. Puhdistamo on rakennettu kallion sisälle. Se puhdistaa 300 000 asukkaan jätevedet ja on Suomen kolmanneksi suurin jätevedenpuhdistamo. Jätevedenpuhdistamon rakentaminen, louhiminen ja varustaminen siirtoviemäreineen maksoi 128 miljoonaa euroa.


title: Kakolanmäki

text: Museovirasto on määritellyt Kakolanmäen yhdeksi Suomen valtakunnallisesti merkittävistä rakennetuista kulttuuriympäristöistä.


title: Sam Walton

text: Samuel Moore Walton (s. 29. maaliskuuta 1918, Kingfisher, Oklahoma – 6. huhtikuuta 1992) oli Yhdysvaltain suurimman kauppaketjun ja yksityisen työnantajan Wal-Martin perustaja. Hän oli aikanaan Yhdysvaltain rikkain ihminen (1985-1988) Forbesin mukaan. Hänellä oli tuolloin 15,2 miljardin omaisuus.


title: Sam Walton

text: Sam Walton syntyi Thomas Gibson Waltonille ja Nancy Lee Waltonille 29. maaliskuuta 1918 Kingfisherissä, Oklahomassa. Perhe asui maatilallaan vuoteen 1923 asti. Samin isän mielestä maanviljely ei tuonut tarpeeksi tuloja, joten hän päätti palata entiseen työhönsä hautausurakoitsijaksi. Perhe muutti Oklahomasta Missouriiin. He muuttivat pikkukaupungista toiseen useiden vuosien ajan. Suuri lama vaikeutti amerikkalaisten elämää, ja myös nuori Sam joutui tekemään töitä. Hän lypsi perheen lehmää, pullotti maidon ja vei sen asiakkaille. Myöhemmin hän jakoi sanomalehtiä.


title: Sam Walton

text: Valmistumisensa jälkeen Sam päätti hakea yliopistoon, jotta voisi tukea perhettään paremmin. Hän valmistui Missourin yliopistosta pääaineenaan kauppatiede. Sam tapasi Helen Robsonin vuonna 1942. He menivät naimisiin ystävänpäivänä 14. helmikuuta 1943. Sam palveli toisessa maailmansodassa vuoteen 1945 asti, jonka jälkeen he perustivat sekatavarakaupan Newportiin Arkansasiin. Viisi vuotta myöhemmin he muuttivat Bentonvilleen, missä Sam jatkoi uraansa kauppiaana. Vuonna 1962 Waltonit avasivat ensimmäisen Wal-Martin lähellä Rogersia. Kauppoja perustettiin paljon lisää, ja lopulta ketjusta kasvoi maailman suurin vähittäiskauppaketju. Päämaja sijaitsee kuitenkin edelleen Bentonvillessä.


title: Sam Walton

text: Walton kuoli vuonna 1992 syöpään. Hänellä on kolme lasta: S. Robson Walton (Rob), Jim Walton ja Alice Walton. Yksi hänen lapsistaan, John T. Walton, kuoli lento-onnettomuudessa Wyomingissa vuonna 2005. Hänellä on kahdeksan lastenlasta ja neljä lastenlastenlasta. Rob Walton on Wal-Martin hallituksen puheenjohtaja.


title: Sam Walton

text: Wal-Martin viralliset sivut


title: George Carlin

text: George Denis Patrick Carlin (12. toukokuuta 1937 New York, Yhdysvallat – 22. kesäkuuta 2008, Santa Monica) oli Grammy-palkittu stand up -koomikko, näyttelijä, tunnettu ateisti ja kirjailija. Carlin oli kuuluisa ennen kaikkea kieleen, psykologiaan, uskontoon ja tabuihin kohdistuneista huomioistaan.


title: George Carlin

text: Carlinin tunnetuin ”rutiini” oli nimeltään "The Seven Words You Can Never Say On TV". Kun hän esitti sitä kerran vuonna 1972 Milwaukeessa, hänet pidätettiin rauhan rikkomisesta. Vuonna 1978 Yhdysvaltain korkein oikeus päätti säilyttää viranomaisten mahdollisuuden määrätä sanktioita asemille, jotka lähettävät loukkaavaa kielenkäyttöä. Tämä päätös pohjautui pitkälti Carlinin esiintymiseen newyorkilaisella radioasemalla.


title: George Carlin

text: Carlinin kenties merkittävin viimeinen stand-up esiintyminen oli maaliskuussa 2008 Santa Rosassa, Kaliforniassa. Kyseinen esiintyminen oli HBO-kanavan stand-up-erikoisohjelma "It’s Bad For Ya". Carlin kuoli 22. kesäkuuta 2008 sairaalassa sydämen vajaatoimintaan. Carlinilla oli ollut sydänvaivoja jo aiemmin.


title: George Carlin

text: Vuonna 2017 populaarikulttuuriin keskittynyt "Rolling Stone" -lehti listasi Carlinin toiseksi (Richard Pryorin taakse) listatessaan 50 kaikkien aikojen parasta stand up -koomikkoa.


title: Unikulma

text: Unikulma on suomalainen Vesa Tuomisen vuonna 1985 perustama vakavarainen perheyritys. Unikulma valmistaa yksilöllisesti räätälöityjä patjoja ja on huomattava toimija myös hoiva- ja sairaalavuodepuolella. Vuonna 2018 yrityksellä on noin 100 työntekijää.


title: Unikulma

text: Yrityskonsernissa on yhteensä 13 Unikulma-liikettä, joista kaksi sijaitsee Baltiassa.


title: Unikulma

text: Unikulmassa mitataan kaikki asiakkaat UnikLab-pintapainejärjestelmällä. Laitteisto mittaa kehon patjaan kohdistamaa pintapainetta. Unikulman ammattitaitoinen henkilökunta koostuu fysioterapeuteista sekä ergonomiasuunnittelijoista. Mittausten ja Unianalyysin pohjalta Unikulma valmistaa Sinulle yksilöllisesti sopivan sängyn.


title: Unikulma

text: Unikulma valmistaa kaikki vuoteet omalla tehtaallaan Vantaan Petikossa.


title: Leon Max Lederman

text: Leon Max Lederman (15. heinäkuuta 1922 – 3. lokakuuta 2018) oli yhdysvaltalainen fyysikko. Lederman, Melvin Schwartz ja Jack Steinberger saivat Nobelin fysiikanpalkinnon vuonna 1988 neutriinoihin liittyvän työn tekemisestä.


title: Leon Max Lederman

text: Lederman opiskeli kandidaatiksi New Yorkin Collegessa vuonna 1943 ja filosofian tohtoriksi 1951. Lederman työskenteli Fermilabissa ja Chicagon yliopistossa sekä Columbian yliopistossa.


title: Leon Max Lederman

text: Lederman on yksi Illinoisin matematiikka- ja tiedeakatemian perustajista. Hän sai akateemikon arvonimen Suomessa vuonna 1990.


title: Sammas (yhtye)

text: Sammas oli vuosina 1988-1990 toiminut Veltto Virtasen yhtye. Se julkaisi yhden singlen ja albumin.


title: Sammas (yhtye)

text: Yhtye esiintyi vuoden 2008 Provinssirockissa nimellä "Veltto V. & Sammas".


title: Reijo Kela

text: Reijo Veli Kela (s. 8. lokakuuta 1952 Suomussalmi) on suomalainen tanssija, koreografi ja performanssitaiteilija.


title: Reijo Kela

text: Kela on kuulunut Tanssiteatteri Raatikkoon 1978–1980, mutta suurimman osan työurastaan Kela on tehnyt vapaana taiteilijana. Tunnetuimpia teoksia ovat olleet Helsingissä toteutettu "CityMan" (1989) sekä Suomussalmen seudulla luonnossa toteutetut tanssiteokset. Hän on esittänyt performanssejaan myös ympäristötaideteoksensa "Hiljaisen kansan" ympäristössä Suomussalmella.


title: Reijo Kela

text: Kela on saanut valtion 15-vuotisen taiteilija-apurahan vuonna 1995. Hänet on palkittu Pro Finlandia -mitalilla 1993, Oulun läänin taidetoimikunnan taidepalkinnolla 1994, Suomi-palkinnolla 1996. ja Tiedonjulkistamisen valtionpalkinnolla 2009. Vuonna 2012 Kelalle myönnettiin valtion taiteilijaeläke.


title: Chicago Spire

text: Chicago Spire oli suunnitteilla ollut 150-kerroksinen ja 610-metrinen pilvenpiirtäjä, jota on aiemmin kutsuttu nimillä "Fordham Spire" ja "400 North Lake Shore Drive". Rakennuksen oli tarkoitus tulla sijaitsemaan Yhdysvaltain Chicagossa, Illinoisin osavaltiossa. Rakennus olisi valmistuessaan ollut länsimaiden korkein rakennus ja maailman korkein kokonaan asuinkäytössä oleva rakennus. Rakennustyöt aloitettiin kesällä 2007.


title: Chicago Spire

text: Chicago Spiren suunnitteli espanjalainen arkkitehti Santiago Calatrava, joka on aiemmin suunnitellut muun muassa Ruotsiin Malmöhön vuonna 2005 valmistuneen Turning Torso -pilvenpiirtäjän. Spiressa on samoja piirteitä kuin Turning Torsossa; molemmat kiertyvät akselinsa ympäri matkalla maasta ylimpään kerrokseen.


title: Chicago Spire

text: Ensimmäisen suunnitelman rakennuksesta julkaisi alun perin chicagolaisen Fordham Company -rakennusyhtiön puheenjohtaja Christopher T. Carley heinäkuussa 2005. Carley ei kuitenkaan onnistunut keräämään riittävästi taloudellisia resursseja projektin jatkamiseksi, vaan muutaman kuukauden kuluttua projekti siirtyi irlantilaiselle Shelbourne Development -yhtiölle. Muun muassa finanssikriisistä johtuvien rahoitusongelmien takia rakennushanke peruttiin kokonaan vuonna 2010.


title: Yrjö Taajamaa

text: Yrjö Taajamaa (s. 26. helmikuuta 1984) on suomalainen salibandyn pelaaja. Hän aloitti salibandyuransa Nurmijärven SB-Pro:ssa. Hän pelasi seitsemän kautta miesten salibandyliigassa HIFK:n riveissä ja toimi HIFK:n kapteenina kausina 2005-2006 ja 2006-2007. Hän pelaa puolustajana, ja hänen pelinumeronsa on 14.


title: Yrjö Taajamaa

text: Kautena 2008-2009 hän siirtyi vahvistukseksi liiganousijan Nokian KrP:n riveihin, ja pelasi siellä myös toisen kauden.


title: Yrjö Taajamaa

text: Taajamaalle kertyi kaikkiaan 215 liigaottelua. Hän pelasi myös poikien maajoukkueessa.


title: Suomen Kuoronjohtajayhdistys

text: Suomen Kuoronjohtajayhdistys ry on rekisteröity yhdistys, jonka tarkoituksena on kehittää yhteistyötä kuoronjohtajien kesken, järjestää koulutusta ja nostaa kuoronjohtajien julkista statusta.


title: Suomen Kuoronjohtajayhdistys

text: Yhdistyksellä on joka kevät kuoronjohtajien koulutustapahtuma, se valitsee yhdessä Sulasolin kanssa vuoden kuorolevyn ja syksyllä vuoden kuoronjohtajan.


title: Turun kaupungintalo

text: Turun kaupungintalo sijaitsee Turussa Aurajoen rannalla, Aurakatu 2:ssa. Vuonna 1874 perustettu Turun kaupunginvaltuusto on kokoontunut kaupungintalossa vuodesta 1885 lähtien.


title: Turun kaupungintalo

text: Vuonna 1812 käyttöön vihityn talon suunnitteli arkkitehti Charles Bassi. Rakennus valmistui alun perin Suomen silloisen pääkaupungin Seurahuoneeksi, hotelli-ravintolaksi, joka oli lajissaan Suuriruhtinaskunnan ensimmäinen. Päärakennuksen alkuperäinen tyyli oli uusklassismi. Kaupungin kerma vietti ravintolassa railakkaita tanssiaisia ja katseli teatterieristyksiä. Ravintola- ja juhlatilat olivat päärakennuksessa. Majoitus- ja taloustilat olivat aluksi pihasiivissä ja erillisissä paviljongeissa. Niiden tilalle rakennettiin Aurakatu 4:ään siipirakennus, joka valmistui 1861. Sen suunnittelija oli arkkitehti Georg Theodor von Chiewitz.


title: Turun kaupungintalo

text: Seurahuone selvisi täysin vahingoittumattomana Turun palosta 1827. Palossa toimitilansa menettänyt Turun hovioikeus toimi rakennuksen tiloissa vuoteen 1830.


title: Turun kaupungintalo

text: Vuonna 1878 Seurahuoneen toiminta loppui. Syynä oli Kauppatorin laitaan valmistunut uusi Hotelli Phoenix, jonne Seurahuoneen asiakkaat siirtyivät. Kaupunki hankki rakennuksen tontteineen omistukseensa 1878 ja alkoi vähitellen siirtää hallintoaan sinne Vanhan Suurtorin varrelta.


title: Turun kaupungintalo

text: Arkkitehti Frans A. Sjöström suunnitteli muutoksen, jossa entisestä ”krouvista” tuli uusi ”raatihuone”. Muutostyö tehtiin 1883-1885. Rakennuksen huonejako pysyi lähes entisellään, mutta rakennuksen tyylisuunnaksi muuttui uusrenessanssi. Julkisivuun lisättiin koristeellisia konsoleita, runsaita seinäharkotuksia ja liljanauhoja. Uusi tyylisuunta näkyi myös sisätiloissa tummina voimakkaina väreinä. Toisessa kerroksessa olevan juhlasalin kattoa korotettiin, jonka seurauksena rakennuksen Aurajoen puoleinen päätykolmio poistui, tilalle tuli attika kaiteineen ja kattopaviljonkeineen. Pääsisäänkäynnin eteen lisättiin koristeellinen rautakatos. Sisätiloissa juhlasalin koristeita lisättiin. Juhlasali ja sen lisäke, nykyinen valtuuston yleisölehteri erotettiin toisistaan marmoroidulla pylväsparilla, joiden korinttilaiset kapiteelit on kullattu.


title: Turun kaupungintalo

text: Pääsisäänkäynnin tuulikaappi on lisätty vuoden 1911 korjauksissa, jolloin myös rakennuksen sisätilat maalattiin vaaleiksi.


title: Turun kaupungintalo

text: 1921 talon ensimmäiseen kerrokseen muuttivat Turun raastuvanoikeus ja maistraatti. Ensimmäistä kerrosta korjattiin uusiin tarpeisiin, esimerkiksi aulan pylväsrivistöt kaarineen ovat peräisin tuolta ajalta. Ennen maistraattia ja raastuvanoikeutta kaupungintalossa on ollut myös muun muassa kunnallinen huutokauppakamari, lastentarha, koululuokkia ja kauppaliikkeitä.


title: Turun kaupungintalo

text: Valtuusto kokoontui aluksi yleensä toisen kerroksen pikkusalissa. Vuosina 1964-1965 tehdyssä peruskorjauksessa, joka käsitti pääosin valtuuston käytössä olleita tiloja, juhlasalista eli entisestä Seurahuoneen tanssisalista tuli valtuuston istuntosali. Valtuustosali on rakennuksen toisessa kerroksessa, värisävyiltään vaalea ja upea kultauksineen ja raskaine kristallikruunuineen. Seiniä jäsentävien pilastereiden kapiteelit ovat kullatut. Seinillä on pilastereiden rajaamissa kentissä suuret peilit sekä isokokoisia muotokuvia. Vanhat kaakeliuunit on säilytetty. Seinien friisissä ja katossa on runsaasti ornamentteja ja kultauksia. Sali on liki 7 m korkea. Toisessa kerroksessa on lisäksi muun muassa niin sanottu kompassisali ja valtuuston kahvila.


title: Turun kaupungintalo

text: Maistraatti toimi kaupungintalossa vuoteen 1975. Turun käräjäoikeus muutti 1997 vastavalmistuneeseen oikeustaloon. Tämän jälkeen kaupungintalon ensimmäinen kerros korjattiin kokous-, edustus- ja työtiloiksi, korjaus valmistui syksyllä 1999. Myös toisessa kerroksessa tehtiin vähäisiä muutoksia, mutta esimerkiksi valtuustosali on entisellään, ainoastaan tekniikkaa on uudistettu.


title: Turun kaupungintalo

text: Vanhojen käräjäoikeuden odotustilojen ja pikkuhuoneiden tilalle pääsisäänkäynnin puolelle on avattu kaupungin edustusaula eli vastaanottotila. Vastaanottoaulan väreinä ovat punaisenruskea ja vihreä, tilaa hallitsevat pylväsrivistöt kaarineen. Aurajoen puolella olleiden vanhojen käräjäsalien tilalla on kaupunginvaltuuston ja -hallituksen puheenjohtajien työtiloja sekä valtuustoryhmien kokoustiloja. Uusien työ- ja kokoushuoneiden väritys on Sjöströmin suunnitelmien mukaista uusrenessanssia, sinistä, punaista ja keltaista. Maalaukset ovat kuitenkin pelkistetymmät kuin Sjöstömin suunnitelmassa. Käräjäoikeuden putkat muutettiin keittiötiloiksi.


title: Turun kaupungintalo

text: Rakennukseen tehtiin hissi. Valtuustosaliin johtava portaikko on jälleen koristelultaan uusrenessanssityylinen kuten 1880-luvulla. Ensimmäisen kerroksen huoneille on annettu nimet kaupunginvaltuuston varhaisten puheenjohtajien mukaan. Näitä olivat muun muassa S.W. von Troil, August Juselius, Carl von Heideken, G. A. Lindblom ja A. Spoof.


title: Turun kaupungintalo

text: Kaupungintalon 2-kerroksisessa siipirakennuksessa Aurakatu 4:ssä on muun muassa valtuustoryhmien huoneita ja Matkailutoimiston yleisöpalvelu.


title: Turun kaupungintalo

text: Kaupungintalon sisätiloihin pääsee tutustumaan rajoitetusti, esimerkiksi Turun päivänä on ollut avoimet ovet. Vastaanottoaulassa voidaan järjestää yleisötilaisuuksia ja näyttelyitä. Valtuustosalin pääsee näkemään tulemalla yleisöksi kaupunginvaltuuston kokoukseen.


title: Stalingrad (vuoden 1993 elokuva)

text: Stalingrad on Joseph Vilsmaierin ohjaama saksalainen sotaelokuva, jonka ensi-ilta oli 21. tammikuuta 1993. Elokuvan ensi-ilta Suomessa oli 13. toukokuuta 1994. Elokuvan pääosissa esiintyvät Dominique Horwitz, Thomas Kretschmann, Jochen Nickel, Sebastian Rudolph, Dana Vávrová, Martin Benrath ja Sylvester Groth. Osa "Stalingradin" kohtauksista kuvattiin Italiassa, Tšekkoslovakiassa sekä Suomessa. Kohtaus, jossa kahdeksan neuvostopanssaria hyökkää saksalaisasemia kohti, on kuvattu Suomessa. Kuvauspaikkoja Suomessa olivat Kemijärvi, Kajaani ja Kontiomäki.


title: Stalingrad (vuoden 1993 elokuva)

text: "Stalingradin" tapahtumat sijoittuvat toisen maailmansodan itärintamalle vuosille 1942–1943. Elokuva kertoo Stalingradin taistelusta, joka oli toisen maailmansodan käännekohtia ja sotahistorian verisimpiä taisteluita. Elokuvassa saksalaisten sotilaiden joukko siirretään Stalingradiin, jossa he pääsevät todistamaan saksalaisten ja neuvostoliittolaisten inhimillisiä kärsimyksiä itärintamalla. Elokuva kuvaa kaunistelemattomasti sodan julmuutta ja raakuutta. Elokuva voidaan siten rinnastaa moniin sodanvastaisiin sotaelokuvan klassikoihin, kuten Francis Ford Coppolan "Ilmestyskirja. Nyt" ja Oliver Stonen "Platoon – nuoret sotilaat". Elokuva on toinen Saksassa valmistunut sotaelokuva Stalingradin taistelusta vuoden 1959 länsisaksalaisen elokuvan "Koirat, ettekö jo kuole" jälkeen.


title: Stalingrad (vuoden 1993 elokuva)

text: Vuonna 1942 erään Wehrmachtin pataljoonan sotilaat ovat Pohjois-Afrikan sotaretken jälkeen levolla Italiassa. Sotilaisiin kuuluvat Obergefreiter Fritz ”Fritzi” Reiser, Leutnant Hans von Witzland ja Unteroffizier Manfred ”Rollo” Rohleder. Sotilaat määrätään osallistumaan mitalien jakotilaisuuteen, minkä jälkeen heille ilmoitetaan siirrosta itärintamalle. Sotilaat matkustavat tavarajunassa Italiasta Neuvostoliittoon. Venäjällä von Witzland todistaa saksalaisten kohtelevan sotavankeja julmasti, mutta hän ei pysty estämään sotavankien pahoinpitelyä. Sotilaspastori järjestää Wehrmachtin joukkojen jumalanpalveluksen, jonka aikana Reiser ja von Witzland tapaavat yksikätisen sotaveteraanin Hauptmann Muskin. Wehrmacht tekee suurhyökkäyksen Etelä-Venäjälle Stalingradin kaupunkiin. Stalingradissa saksalaiset pääsevät kaupunkiin ja valtaavat tehtaan raskain menetyksin.


title: Stalingrad (vuoden 1993 elokuva)

text: Kahden kuukauden kuluttua Saksan joukot ovat jumissa Stalingradissa, ja venäläiset ovat saartaneet kaupungissa olevat saksalaiset. Saksalaiset lepäävät hylätyssä rakennuksessa ja kuuntelevat Adolf Hitlerin radiopuhetta Stalingradin taistelusta. Reiser lohduttaa nuorta sotilasta Mülleriä, joka vahingossa ampui ystävänsä Dieterin. Alun perin 400 miehen vahvuinen pataljoona on kutistunut 62 sotilaaseen. Venäläiset saartavat rakennuksen, mutta saksalaiset onnistuvat neuvottelemaan hetkellisen aselevon. Aselepo kuitenkin päättyy saksalaisten ja venäläisten kahakkaan, jossa saksalaiset vangitsevat kaupungissa asuvan pikkupojan nimeltä Kolja. Saksalaisille saapuneessa postissa Rollo lukee kirjeen, jonka mukaan hänen vaimonsa on jättänyt hänet ja nainut ranskalaisen sotavangin. Von Witzland yrittää lohduttaa Rolloa, mutta venäläiset tekevät yllätyshyökkäyksen ja Kolja karkaa saksalaisilta. Saksalaiset jahtaavat venäläisiä kaupungin viemäreihin, jossa von Witzland vangitsee venäläisen Irina-nimisen naissotilaan. Irina kuitenkin työntää von Witzlandin veteen ja onnistuu pakenemaan saksalaisilta. Reiser, von Witzland ja Rollo löytävät haavoittuneen saksalaisen sotilaan, mutta kenttäsairaalassa lääkärit eivät päästä häntä hoidettavaksi, ja sotilas kuolee vammoihinsa. Sotilaan kuolemasta järkyttyneet Reiser, von Witzland ja Rollo uhkaavat aseilla lääkintämiehiä, mutta Hauptmann Haller pidättää miehet perusteena sotilaskurin rikkominen. Von Witzlandin pyynnöstä Musk keskustelee kenraali Hentzin kanssa, mutta von WItzlandin pettymykseksi Wehrmachtin ylemmät upseerit eivät sekaannu välikohtauksen selvittelyyn. Reiser, von Witzlandilta ja Rollolta riisutaan sotilasarvot, ja heidät siirretään rangaistuspataljoonaan.


title: Stalingrad (vuoden 1993 elokuva)

text: Rangaistuspataljoonassa Reiser, von Witzland ja Rollo tapaavat Muskin asetoverin nimeltä Otto. Rangaistuspataljoonan miehet joutuvat kaivamaan maamiinoja lumihangessa, kunnes heidät määrätään osallistumaan Romanian joukkojen puolustuslinjat murtaneiden venäläisten hyökkäyksen torjumiseen. Saksalaiset onnistuvat torjumaan Neuvostoliiton panssarivaunut raskain menetyksin. Reiser, von Witzland ja Rollo pääsevät pois rangaistuspataljoonasta, mutta heidät määrätään teloittamaan vangittuja venäläisiä siviilejä, mukaan lukien Koljan. Sotilaat pyytävät Hallera säästämään pojan hengen, mutta he joutuvat ampumaan kaikki venäläiset. Teloituksen jälkeen Reiser ehdottaa tovereilleenvastustaa suunnitelmaa, mutta Reiser, von Witzland ja Müller lähtevät lentokentälle. Venäläisten tykistö pommittaa lentokenttää, kun viimeinen saksalainen kuljetuskone poistuu Stalingradista. Reiser, von Witzland ja Müller eivät pääse koneeseen ja palaavat tovereidensa luokse. He huomaavat Muskin jalan olevan vakavasti paleltunut.


title: Stalingrad (vuoden 1993 elokuva)

text: Sotilaat huomaavat ilmapudotuksen Saksan joukoille, mutta Haller ilmestyy estämään heidän aikeensa varastaa elintarvikkeet. Haller ampuu vahingossa Müllerin ja raivostuttaa loput sotilaista. Hän kertoo sotilaille upseerien asuinpaikasta erään rakennuksen kellarissa, mutta sotilaat ampuvat hänet. Sotilaat löytävät rakennuksen ja huomaavat kellarin olevan suuri elintarvikevarasto. He löytävät kellarista sänkyyn kahlitun Irinan, joka on pakotettu upseerien orjaksi. Sotilaat ymmärtävät ennen pitkään elintarvikkeiden ehtyvän loppuun ja heidän joutuvan venäläisten sotavangeiksi. Otto menee järjiltään ja tekee itsemurhan ampumalla pistoolilla suuhunsa. Rollo lähtee varastosta ja kantaa mukanaan kävelykykynsä menettäneen Muskin. Rollo ja Musk tapaavat kenraali Hentzin, joka kertoo Saksan hävinneen Stalingradin taistelun. Hentz ja saksalaiset sotilaat marssivat pois kaupungista venäläisten sotavangeiksi. Rollo ja Muntz jäävät Stalingradiin makaamaan autiolle kadulle. Kellarissa Irina lupaa paljastaa Reiserille ja von Witzlandille pakoreitin Stalingradista. Irina pukee ylleen Wehrmachtin univormun, mutta kaupungin ulkopuolella venäläiset huomaavat karkulaiset ja ampuvat Irinan, jota he luulevat saksalaiseksi sotilaaksi. Reiser ja von Witzland eivät halua palata Stalingradiin, joten he päättävät suunnistaa pois kaupungista. Sotilaat eksyvät lumimyrskyssä silmänkantamattoman laajan lumikentän keskelle. Reiser ja von Witzland käpertyvät toisiinsa kylmissään, jäävät makaamaan hankeen ja paleltuvat hengiltä. Viimeisessä kohtauksessa heidän ruumiinsa hiljalleen peittyvät lumeen.


title: Stalingrad (vuoden 1993 elokuva)

text: "Video-oppaassa" vuodelta 1994 Olavi Similä kutsuu elokuvaa ontosti kolisevaksi ja venytetyksi ja sen roolihahmoja ohuiksi. Hän antaa "Stalingradille" kaksi tähteä viidestä, mikä vastaa sanallista arviota ”keskinkertainen”.


title: .tk

text: .tk on Tokelaun internet-maakoodi verkkotunnuksia varten. Tokelau antaa suurimman osan .tk:n alaisista verkkotunnuksista vapaasti kaikkien käyttöön. Vapaat verkkotunnukset suuntautuvat Tokelaun nimipalvelimille, joka suuntaa HTTP-liikenteen HTML-kehysten kautta uudelleen tietylle verkkosivulle. .tk-verkkotunnuksen voi myös ohjata haluamaansa ip-osoitteen tai käyttää omaa nimipalvelinta.


title: .tk

text: Ilman lisämaksua voi rekisteröidä itselleen korkeintaan kolme .tk-verkkotunnusta.


title: Sileäkarvainen kettuterrieri

text: Sileäkarvainen kettuterrieri () on Englannissa luolametsästykseen kehitetty koirarotu. Se on toimelias, keskikokoinen ja melko kevytrakenteinen mutta voimakas terrieri. Sileäkarvaisen kettuterrierin karkeakarvainen sisarrotu on karkeakarvainen kettuterrieri.


title: Sileäkarvainen kettuterrieri

text: Sileäkarvainen kettuterrieri on säkäkorkeudeltaan vajaa 40 cm korkea, ruumiinrakenteeltaan neliömäinen koira. Kallo on yhtä pitkä kuin kuono-osa, ja molemmat kapenevat hieman. Tummien silmien ilme on älykäs, kirsun pitää olla musta. Korvat ovat tukevat, pienet ja V:n muotoiset taittuessaan selvästi poskia kohti. Runko on lihaksikas ja tiivis. Raajojen tulee olla suorat ja tasapainoisesti kulmautuneet. Perinteisesti häntä on typistetty (Suomessa typistyskielto), pitkänä häntä ei saa kaartua selän päälle. Hampaiden pitää olla täydelliset ja purennan leikkaava. Liikeet ovat suorat ja yhdensuuntaiset, takajaloissa joustava työntö. Karva on runsasta, pinnanmyötäistä sileää ja suoraa. Kettuterrieri on pääväriltään valkoinen, mutta sillä voi olla mustia, ruskeita tai molempia merkkejä.


title: Sileäkarvainen kettuterrieri

text: Kettuterrieri on energinen ja temperamenttinen koirarotu. Muiden luolakoirien tavoin se on itsenäinen ja älykäs. Rotua pidetään myös seurakoirana, koska se on iloinen, reipas ja leikkisä. Aktiivisena rotuna se tarvitsee päivittäistä tekemistä, jonka määrä vaihtelee koiran ja sen tottumusten mukaan. Jotkut kettuterrierit ovat dominoivia luonteeltaan, eivätkä ne välttämättä tule toimeen toisten koirien kanssa.


title: Sileäkarvainen kettuterrieri

text: Kettuterrieri on varsinkin kettujen, mutta myös muuhun luolametsästykseen kehitetty rotu, jonka syntymaa on noin 1500-luvun Englanti. Jo alun perin koiria oli kahta karvatyyppiä ja rodusta oli myös mustaruskea värimuunnos. Valkovoittoista väriä alettiin suosia pian sen jälkeen kun huomattiin tumman värin olevan huonompi luolametsästyksessä, koska koiria ammuttiin vahingossa riistaeläiminä. Rotu virallistettiin vuonna 1876 Englannissa, jolloin sileäkarvainen ja karkeakarvainen laskettiin yhdeksi roduksi, kunnes ne erotettiin toisistaan 1920-luvulla. Ensimmäiset yksilöt tuotiin Suomeen 1890-luvun vaihteessa, ennen karkeakarvaista kettuterrieriä. Sileäkarvainen olikin aluksi myös Suomessa suositumpi karvamuunnos, ja sen kasvatus saatiin nopeammin vakaalle pohjalle.


title: Sileäkarvainen kettuterrieri

text: Suomessa rodun kanta on hyvin tasokas. Rotu on Suomessa suosittu: vuonna 2005 rekisteröitiin Suomen Kennelliittoon 231 pentua, eli se on huomattavasti suositumpi kuin karkeakarvainen kettuterrieri. Rotu on jakautunut käyttö- ja näyttelylinjaisiin koiriin, jotka eroavat toisistaan sekä luonteen että ulkomuodon osalta. Vaikka rotu onkin suosituin seurakoirana, soveltuu se myös muuhun harrastamiseen ja käyttöön.


title: Sileäkarvainen kettuterrieri

text: Alkuperäisen käyttötarkoituksen mukaan rotua käytetään edelleen metsästyksessä, pääasiassa luolilla. Metsästäjät käyttävät rotua myös haavoittuneiden eläinten jäljestämiseen ja vedestä lintuja noutavana koirana. Sileää karvamuunnosta käytetään enemmän metsästyskokeissa kuin karkeaa, luultavasti helpomman turkkinsa ansiosta. Myös agility on suosittu harrastus, jossa kilpailee useita kettuterriereitä, muutamia myös TOKO:ssa. Kettuterrieri on myös hyvä harrastuskaveri moneen muuhunkin lajiin.


title: Sileäkarvainen kettuterrieri

text: Rotu ei kuulu Suomen Kennelliiton PEVISA:an (Perinnöllisten vikojen ja sairauksien vastustamisohjelma), mutta jalostukseen käytettävien koirien tutkimista suositellaan. Koska rodun yksilöitä on tutkittu hyvin vähän, ei saada tarkkaa tietoa rodun terveystilanteesta. Rotuyhdistyksen vuonna 2005 tekemän terveyskyselyn mukaan suurimpina ongelmina sileäkarvaisilla kettuterriereillä ovat hammaspuutokset, purentaviat ja patellaluksaatio.


title: William Henry Sykes

text: William Henry Sykes (25. tammikuuta 1790 Bradford, Yorkshire – 16. kesäkuuta 1872) oli englantilainen upseeri, poliitikko ja lintutieteilijä.


title: William Henry Sykes

text: Sykes liittyi intialaiseen Bombayn armeijaan, joka oli brittien Itä-Intian komppanian joukko-osasto, vuonna 1804. Intian vuosinaan Sykes keräsi kokoelman lintuja ja nisäkkäitä. Hän julkaisi luettelon Deccanin tasangon näytteistään 1832 "Proceedings of the Zoological Society" sarjassa. Luettelossa oli 56 tieteelle uutta lintulajia, muun muassa aavikkokultarinta ("Hippolais rama"). Hän tutki myös alueen kaloja, viiriäisiä ja pyyjuoksijoita ("Turnicidae").